
ALKUSANAT 


Hämeenlinnalaisessa Vanajan kirkossa on pähkinäpuinen 
alttarikaappi, jonka hahmot kuvaavat pääasiassa Jeesuk- 
sen elämän tapahtumia. Kaappi on veistetty Antwerpenissä 
1500-luvun alussa, ja se on ollut Vanajassa lähes koko kirkon 
historian ajan. 

Vanajan alttarikaapista on julkaistu vain muutamia mel- 
ko suppeita taidehistoriallisia artikkeleita ja nekin jo useita 
vuosikymmeniä sitten. Modernin taidehistorian vaatimukset 
täyttävää perusteellista tutkimusta kaapista ei ole tehty, eikä 
tämäkään kirja yritä täyttää tätä aukkoa. 

Käsillä olevan kirjan tarkoituksena onkin tutustuminen 
alttarikaappiin ja sen hahmojen sanomaan. Kirjan kuvat tuo- 
vat nähtäviksi myös niitä yksityiskohtia, joita kirkon lattialta 
käsin ei ole edes mahdollista nähdä. Itse olen pyrkinyt teks- 
teissäni tarkastelemaan taidehistorian ja kristillisen taiteen 
ikonografian lisäksi myös raamatuntutkimuksen, katolisen 
ja luterilaisen teologian ja joskus jopa psykologian tarjoamia 
näkökulmia alttarikaapin kertomuksiin. Näin olen pyrkinyt 
selvittämään sitä, millä tavoin alttarikaapin kuvaamat kerto- 


mukset ovat olleet tai voivat edelleen olla merkityksellisiä. 


Nämä näkökulmat ovat merkinneet liikkumista yhtä aikaa 
kolmessa eri ajassa: kahden vuosituhannen takana Raamatun 
kuvaamissa tapahtumissa, viiden vuosisadan takana alttari- 
kaapin rakentamisvaiheissa — ja lopulta omassa ajassamme 
kysymässä, mitä ajatuksia nämä kuvat herättävät tänään. 
Olen antanut tässä kohden tilaa myös henkilökohtaisille poh- 
diskeluilleni. 

Itse edustan kantaa, jonka mukaan kirkon tarkoituksena 
ei ole olla museo, eikä alttarikaappikaan siksi ole kirkossa vain 
muistona menneiltä ajoilta. Tästä johtuen myöskään alttari- 
kaapin sanoman ei tarvitse rajoittua siihen, mitä sen tekijät 
ovat ehkä tahtoneet välittää. Uskonnolliset kysymykset eivät 
koskaan tyhjene, ja jos lukijalle tarjoutuu mahdollisuus saada 
kirjan antamista näkökulmista virikkeitä omiin pohdiskelui- 
hin, kirja on täyttänyt tehtävänsä. 

Haluan esittää lämpimät kiitokseni Arkansas'n yliopiston 
taidehistorian professorille Lynn E Jacobsille, Britannian Open 
University -yliopiston Senior Lecturer Kim W. Woodsille ja 
Helsingin ja Turun yliopistojen dosentille Markus Hiekkasel- 


le, jotka ovat olleet minulle suureksi avuksi ja vastanneet ystä- 


S 


vällisesti useisiin kysymyksiini. Lisäksi haluan kiittää tytärtäni 
Mirjami Asikaista ranskankielisten tekstien kääntämisestä, ja 
Hämeenlinnan kaupunginkirjaston kaukopalvelua erinomai- 


sesta palvelusta. 


Olen toiminut Vanajan kirkossa pappina vuodesta 1996, 
ja siksi olen saanut usein katsella kaappia lähietäisyydeltä toi- 
mittaessani liturgiaa. Kirkkomme kanttori Ismo Savimäki on 


valokuvannut alttarikaapin tätä kirjaa varten. 


Hämeenlinnassa, heinäkuussa 2011 
Terho Asikainen 


JOHDANTO 


KESKIAIKAISET ALTTARIKAAPIT 


Kristillinen jumalanpalvelus oli alun perin kokoontumista 
»leivän murtamiseen ja rukoukseen», kuten Uudessa testa- 
mentissa kuvataan. Erilaisten kuvien ja veistosten tuominen 
kirkkotilaan ei ole koskaan ollut kristityille yksinkertainen 
kysymys, koska juutalaisuudessa ja Vanhassa testamentissa 
on aina kielletty tekemästä Jumalasta kuvaa. 

Kun kuvallinen ilmaisu sitten vähitellen tuli kristillisiin 
kirkkoihin, se muodostui idässä ja lännessä jo varhain eri- 
laiseksi. Ortodoksisessa kirkossa tärkeään asemaan tulivat 
pyhäinkuvat eli ikonit. Läntisessä kristikunnassa alttari oli 
pitkään pelkkä pöytä, jonka takana pappi toimitti liturgiaa. 
Vielä 800-luvulla paavi Leo IV antoi ediktin, jonka mukaan 
alttarilla sai pitää vain messun toimittamisessa tarvittavia 
esineitä — pyhäinjäännöslippaita, evankeliumikirjoja ja ra- 
sioita konsekroitujen ehtoollisleipien säilyttämistä varten. 
Roomalaiskatolisen papin siirtyminen alttaripöydän eteen ja 
erilaisten taulujen, alttarikaappien ja veistosten sijoittaminen 
pöydän taakse olikin prosessi, joka tapahtui vähitellen vasta 
toisen kristillisen vuosituhannen alkupuolella. 

Papin siirtyminen alttaripöydän eteen oli yhteydessä kes- 


kiajan katolisen kirkon liturgiseen ja teologiseen kehitykseen. 


Avainasemassa oli vuonna 1215 pidetty neljäs Lateraanikonsii- 
li, jossa hyväksyttiin oppi transsubstantiaatiosta; käsityksestä, 
jonka mukaan ehtoollisen leipä ja viini muuttuivat messun 
aikana todelliseksi Kristuksen ruumiiksi ja vereksi?. Tämän 
opin myötä tärkeäksi osaksi messua tuli niin sanottu elevaa- 
tio eli hetki, jolloin pappi kohotti konsekroidun leivän päänsä 
yläpuolelle koko seurakunnan nähtäväksi. Tämä seremonia 
toimitettiin alttaripöydän edestä, jolloin pappi oli selin seura- 
kuntaan. 

Transsubstantiaation merkiksi messussa ryhdyttiin myös 
soittamaan kelloja, jotta seurakunta saattoi tietää, milloin 
ihme oli tapahtunut. Seremonian merkittävyyttä kuvaa se, että 
jo pelkän kohotetun ehtoollisleivän katselemisen katsottiin 
merkitsevän eräänlaista spirituaalista kommuuniota eli hen- 
gellistä ehtoolliseen osallistumista. Ei ehkä olekaan ihme, että 
elevaatioon kuuluvista latinankielisistä sanoista hoc est corpus 
meum — tämä on minun ruumiini — muodostui kansankieleen 
sana hokkus-pokkus. 

Joka tapauksessa elevaatio ja papin siirtyminen alttaripöy- 
dän eteen synnyttivät kysymyksen siitä, mikä olisi arvokas 


tausta, jota vasten seurakunta voisi katsella kohotettua hos- 


II 


tiaa. Tähän tarpeeseen vastasivat erilaiset veistetyt ja maalatut 
alttaritaideteokset?, joilla oli näin kiinteä teologinen yhteys 
juuri ehtoollisen sakramenttiin. 

Niinpä esimerkiksi Vanajan alttarikaapin kaksi kerrosta, 
joista alempi kuvaa Kristuksen syntymää ja ylempi hänen 
kuolemaansa, voidaan ymmärtää juuri sakramenttiteologiasta 
käsin. Kuva ristiinnaulitusta Kristuksesta eli hänen antamas- 
taan uhrista rinnastui katolisessa ajattelussa messuun, joka 
myös nähtiin eräänlaisena uhrina. Tämän ajatuksen Luther 
sitten aikanaan torjui korostaessaan sitä, että Kristuksen uhri 
riittää. 

Alemman kuvasarjan esitys oli ehkä vielä parempi taus- 
ta elevaation hetkelle. Se kuvasi inkarnaatiota, Kristuksen 
syntymistä ihmiseksi eli sanan tulemista lihaksi. Juuri saman 
asian katsottiin tapahtuvan messussa, kun ehtoollisleipä kon- 
sekroitaessa muuttui Kristuksen ruumiiksi. Myös Vanajan 
alttarikaapissa ehtoollisvälineet ovat edelleen suurin piirtein 
Jeesuksen syntymää kuvaavan seimiasetelman edessä, jos pap- 
pi kohottaa niitä ehtoollisrukouksen aikana. 

Nykyisin Suomen kirkossa pyritään palaamaan alkupe- 
räiseen käytäntöön, jossa alttaripöytä irrotetaan seinästä, ja 
pappi voi toimittaa ehtoollisliturgiaa sen takana kasvot seu- 
rakuntaan päin. Vanajan kirkossa muutosta ei ole vielä toteu- 
tettu. Siellä sen toteuttaminen olisikin hiukan pulmallista, 
koska puiset alttarikaapit ovat tuhat vuotta sitten syntyneet 
nimenomaan alttaripöydän päällä pidettäviksi. Mikäli uudis- 
tus Vanajassa joskus toteutetaan, alttarikaappi on poistettava 
alttarilta — tai nykyinen alttaripöytä on otettava uuteen käyt- 
töön, esimerkiksi ehtoollisen valmistamisen apupöydäksi. 

Alttarikaappien kehittyminen keskiajan katolisessa kir- 
kossa oli elevaation taustoittamisen lisäksi yhteydessä myös 


pyhäinjäännöksiin ja niiden säilyttämiseen. Erilaiset pyhäin- 


Vanajan alttarikaappi. 


jäännöslippaat kuuluivat katoliselle alttarille jo varhain. Vä- 
hitellen niistä tuli yhä koristeellisempia, ja niiden ulkomuoto 
saattoi esittää sitä ruumiinosaa, josta sisällä oleva pyhimyksen 
luu oli peräisin. Vähitellen lipas saattoi kuvata koko pyhimys- 
tä. Tästä ei ollut enää pitkä matka lippaan taakse asetettuun 
veistokseen, joka esitti pyhimystä, ja joka miellettiin vähitellen 
yhtä pyhäksi kuin pyhäinjäännös itse. 

Varsinkin Saksasta tunnetaan varhaisilta ajoilta pyhäin- 
jäännöskaappeja, joita saatettiin pitää alttareilla pyhäinjään- 
nösten säilyttämistä varten. Ovilla varustetut alttarikaapit 
ovatkin todennäköisesti kehittyneet suoraan tällaisista kaa- 
peista. Monet varhaiset alttarikaappien hahmot olivat nimit- 
täin käytännössä myös pyhäinjäännösten säilytyspaikkoja: ne 
tehtiin ontoiksi, jotta pyhäinjäännös saatettiin kätkeä niiden 
sisään. 

Vanajan alttarikaapilla ei kuitenkaan ole koskaan ollut täl- 
laista merkitystä. Tämä johtuu toisaalta siitä, että se on val- 
mistettu vasta 1500-luvun alussa ja edustaa näin keskiaikais- 
ten alttarikaappien nuorinta kerrostumaa — mutta toisaalta 
vielä enemmän siitä, että se on tyypillisenä flanderilaisena 
alttarikaappina luonteeltaan narratiivinen. 

Alttarikaappien esitystapa muodostui jo varhain kahdeksi 
eri pääuomaksi: ikonimaiseksi ja narratiiviseksi. Ikonimainen 
kaappi sisälsi yhden tai useampia pyhimyspatsaita, kulttiku- 
via, jotka seisoivat baldakiinin alla yksinään, vailla yhteyttä 
toisiinsa. Niiden tarkoitus olikin kommunikoida kristityn 


kanssa, joka tuli patsaan eteen rukoilemaan patsaan esittä- 


mää pyhimystä — käytännössä helposti siis patsasta itseään. 
Narratiivisessa alttarikaapissa puuhahmot on puolestaan ku- 
vattu siten, että ne kommunikoivat toinen toistensa kanssa ja 
kertovat yhdessä katsojalle tarinan. 

Ikonimaisen ja narratiivisen ilmaisutavan painotukset 
vaihtelivat keskiajan Euroopassa. Vaikka alttariveistoksia teh- 
tiin monissa eri maissa, yksittäisiä patsaita myös Suomessa, 
alttarikaappien merkittävimpiä tuottajia olivat Saksa, Italia, 
Espanja ja Eteläiset Alankomaat eli Flanderiksi kutsuttu, ny- 
kyisessä Belgian valtiossa sijaitseva alue. Näistä saksalaisten 
ja italialaisten alttarikaappien painotus oli selvästi ikonimai- 
sessa tyylissä. Suomessa tämäntapaista esitystapaa voi nähdä 
esimerkiksi Someron alttarikaapissa, jota pidettiin pitkään 
alasaksalaisena, mutta joka nykykäsityksen mukaan on tehty 
Stralsundissa nykyisessä Puolassa.* 

Espanjalaisissa alttarikaapeissa ilmaisutavat olivat tietyl- 
lä tavalla yhtä tärkeitä, ja niitä yhdisteltiin eri tavoin, esim. 
asettamalla ikonimainen hahmo keskelle ja narratiivista esi- 
tystapaa reunoille, tai päinvastoin. Flanderilaisissa alttarikaa- 
peissa narratiivisen esitystavan merkitys oli kaikkein suurin. 
Käytännössä niiden corpus-osan sisällä olevat asetelmat oli- 
vat puhtaasti narratiivisia, eikä niihin sekoitettu ikonimaisia 
elementtejä. 

Kuitenkin myös flanderilaisiin kaappeihin lisättiin var- 
sinkin 1500-luvun alussa ikonimaisia elementtejä siten, että 
corpus-osan päälle saatettiin asettaa yksittäisiä patsaita. Täs- 
tä on myös Vanajan alttarikaappi esimerkkinä. Vaikka sen 
Kristusta ja kahta enkeliä kuvaavat patsaat onkin tehty vasta 
1900-luvun restauroinnin yhteydessä, juuri tämänkaltaiset 
patsaat olivat aikakauden kaapeissa tyypillisiä. Vanajan pat- 
saat saavat kuitenkin omalla paikallaan myös tietyllä tavalla 


narratiivisen luonteen, koska ne muodostuvat osaksi kaapin 


kuvaamaa kokonaiskertomusta Kristuksen syntymästä, kuo- 
lemasta ja toisesta tulemisesta. 

Narratiivinen ja ikonimainen esitystapa ovat siis luonteel- 
taan erilaisia, eikä olekaan ihme, että uskonpuhdistaja Martti 
Luther hyväksyi narratiiviset alttariveistokset, mutta torjui 
ikonimaiset. Tämä oli ymmärrettävää tilanteessa, jossa mo- 
net kristityt rukoilivat patsaiden äärellä ja pitivät niitä pyhinä, 
suorastaan jumalankaltaisina olentoina. 

Uskonpuhdistus merkitsikin sitä, että monia alttariveis- 
toksia hävitettiin eri puolilla Keski-Eurooppaa. Vähitellen 
myös flanderilaisten alttarikaappien markkinat heikkenivät, ja 
kaappien tuotanto loppui 1500-luvun puolimaissa kokonaan. 
Vaikka myös Ruotsi ja sen myötä Suomi siirtyivät luterilai- 
sen uskonpuhdistuksen piiriin 1500-luvulla, täällä veistoksiin 
suhtauduttiin kuitenkin paljon rauhallisemmin. Niinpä Va- 
najan kirkossa on säilynyt myös useita ikonimaisia puuveis- 
toksia, ja niitä on yhä esillä kirkon seinillä. 

Keskiajan alttarikaappien ilmaisutapaan kuuluivat erilli- 
set lokerot, joissa esitettiin esimerkiksi kärsimyshistotian eti 
vaiheita. Tämä ilmaisumuoto on yhteydessä keskiajalla taval- 
lisiin mysteerinäytelmiin, joita esitettiin monissa kirkoissa 
ja markkinoiden ja tapahtumien yhteydessä todennäköisesti 
myös ulkosalla, esim. toreilla. Niihin kuuluivat näyttämöt, 
jotka saatettiin erottaa toisistaan vaikkapa erilaisilla kankail- 
la, Tiedetään näytelmiä, joissa näyttämöllä oli yhtä aikaa kaksi 
erillistä osastoa, joista toisessa esitettiin vuorosanoin esitettyä 
näytelmää, toisessa puolestaan pantomiimimaista, sanatonta 
näytelmää. Tässä mielessä myös Vanajan alttarikaapin loke- 
rot ovat ikään kuin sanattomia näytelmiä Jeesuksen elämän 
tapahtumista. 

Keskiaikaiset alttarikaapit kuvaavat myös oman aikan- 


sa esteettisiä ihanteita. Vanajan alttarikaappi on nykyisessä 


asussaan vain kalpea aavistus siitä, millainen se on alun perin 
ollut. Flanderilaiset alttarikaapit olivat käytännössä lähes aina 
maalattuja ja kullattuja. Värit olivat kirkkaita ja voimakkaita, 
ja lehtikultaa käytettiin runsaasti etenkin koristeornament- 
tien ja henkilöhahmojen viittojen kultaukseen. Kirkkaat värit 
edustivat keskiajan ihmisille kauneutta. Tätä ilmentävät myös 
goottilaisten kirkkojen lasimaalaukset, sekä voimakkaiden 
värien käyttö keskiajan vaatetuksessa ja käsikirjoitusten kuvi- 
tuksessa. Myös ruoanlaitossa saatettiin joskus korostaa ruoan 
värejä jopa maun kustannuksella. 

Alttarikaapeissa väreillä oli myös symbolista merkitystä. 
Samalla kun hahmojen kasvot ja muut paljasta ihoa kuvaa- 
vat alueet pyrittiin maalaamaan mahdollisimman realistisiksi, 
luontoa jäljitteleviksi, runsaalla kultauksella pyrittiin toisaalta 
korostamaan tapahtumien tuonpuoleisuutta ja antamaan vai- 
kutelma Ilmestyskirjan kuvaamasta loisteliaasta Taivaallisesta 
Jerusalemista. 

Runsaalla kultauksella ja värityksellä on Keski-Euroopas- 
sa myös kristinuskoa vanhempia juuria. Ensimmäisellä kris- 


tillisellä vuosituhannella eläneet pakanalliset germaaniheimot 


loivat loisteliaita ja monimuotoisia taide-esineitä, joiden este- 
tiikka tuli aikanaan näkyviin kristillisessä taiteessa. 

Myös monimuotoisuus oli siis keskiajan ihanne. Vanajan 
alttarikaapin hahmoilla on yhteensä noin seitsemänkymmen- 
tä päähinettä, mutta ne ovat silti kaikki keskenään erilaisia. 
Vastaavasti flanderilaisia alttarikaappeja on säilynyt nykypäi- 
vään noin 350 kappaletta, ja vaikka niiden muodoissa ja ai- 
heissa toistuvat samat teemat, joukossa ei ole yhtäkään paria, 
jotka muodostaisivat toistensa täydelliset kopiot. 

Tämä monimuotoisuuden ja värikylläisyyden ihanne oli 
tyypillistä vielä sille myöhäisgotiikalle, jota Vanajan kaappi- 
kin edustaa. Estetiikkaan kuuluivat henkilöhahmojen lisäk- 
si myös runsaat ornamentit ja koristelut, niin että kaappi 
oli täynnä tavaraa. Tyylisuunta edusti todellista horror vacui 
-estetiikkaa. Tyylillisesti Vanajan kaappi edustaa kuitenkin 
aivan niin sanottua keskiajan syksyä, ja vain joitakin vuosia 
Vanajan kaapin valmistumisen jälkeen yhdenmukaisemmat 
renessanssin vaikutteet alkoivat näkyä myös alttarikaapeissa. 
Pian tämän jälkeen alttarikaappien valmistaminen päättyi 


Alankomaissa kokonaan. 

FLANDERILAISET ALTTARIKAAPIT 


Eteläisissä Alankomaissa eli Flanderissa”, nykyisessä Belgias- 
sa, valmistettiin suuria määriä maalattuja alttarikaappeja noin 
vuosien 1380 ja 1550 välisenä aikana. Kaapeista noin 350 on 
säilynyt nykypäiviin. Alttarikaappeja valmistettiin osittain 
tilaustöinä, kuten muuallakin Euroopassa, mutta flanderilais- 
ten alttarikaappien erityispiirteenä on se, että verstaat valmis- 
tivat niitä paljon myös ilman tilausta, vapailla markkinoilla 
myytäviksi. 

Tilaustöinä valmistetut ja vapailla markkinoilla myydyt 
kaapit voidaan monissa tapauksissa erottaa toisistaan. Tilaus- 
töinä tehtyihin kaappeihin sisällytettiin usein harvinaisem- 
pia pyhimysaiheita tilaajan mieltymysten mukaan. Vapailla 
markkinoilla myytävien kaappien ikonografia oli puolestaan 
pitkälle standardisoitu, koska niiden piti vastata mahdolli- 
simman monien potentiaalisten ostajien toiveita. Vanajan 
kaapin aiheet, Kristuksen lapsuus- ja kärsimyskertomukset, 
olivat hyvin tyypillisiä alttarikaapin aiheita, joten on mahdol- 
lista, että myös Vanajan kaappi on aikanaan ostettu vapailta 
markkinoilta. 

Flanderilaisten alttarikaappien vienti ulkomaille oli varsin 


laajamittaista. Niitä tavataankin nykyisin ympäri Eurooppaa, 


mm. Espanjassa, Saksassa ja Englannissa. 1500-luvun alussa 
niitä tuotiin runsaasti erityisesti Skandinaviaan, ja varsinkin 
Ruotsissa niitä on säilynyt paljon. Keskiajalla koko Suomi 
oli Ruotsin valtakunnan reuna-aluetta, mikä näkyy siinä, 
että vaikka muuta keskiaikaista veistotaidetta onkin säilynyt 
meillä runsaasti, suurikokoisia ja arvokkaita flanderilaisia alt- 
tarikaappeja tunnetaan meiltä vain kaksi.* Näistä Vehmaan 
alttarikaappi? on vanhempi ja brysseliläistä tekoa, Vanajan 
kaappi on puolestaan antwerpeniläinen. 

Bryssel ja Antwerpen olivatkin tuon aikakauden tär- 
keimmät landerilaisten alttarikaappien valmistamiseen kes- 
kittyneet kaupungit. Näissä kaupungeissa alttarikaappien 
valmistus oli pitkälle erikoistunutta toimintaa: kaappien 
corpus-osien kehikkojen rakentamisesta, hahmojen veistämi- 
sestä, kultaamisesta ja maalaamisesta sekä pakkaamisesta ja 
kuljettamisesta vastasivat näihin työvaiheisiin erikoistuneet 
työntekijät. Siitä huolimatta yhden alttarikaapin valmistami- 
nen kesti näissäkin kaupungeissa tavallisesti vähintään puoli 
vuotta. 

Kummassakin kaupungissa toimi myös kiltoja, jotka val- 


voivat kaappien rakentamista ja loivat sille sääntöjä. Brysse- 


lissä veistäjät ja maalarit kuuluivat erillisiin kiltoihin, mutta 
Antwerpenissä heillä oli yhteinen Pyhän Luukkaan kilta. 
Työvaiheiden valmistuttua kaapit tarkastettiin ja leimattiin. 
Antwerpenissä kaapit leimattiin kaupungin symbolilla, avoi- 
men kämmenen kuvalla. Näitä leimoja on myös Vanajan alt- 
tarikaapissa useita. 

Avoimen kämmenen kuva Antwerpenin kaupungin sym- 
bolina on peräisin kaupungin perustamista koskevasta tari- 
nasta. Legendan mukaan Schelde-joen varrella asui muinoin 
Antigonus-niminen jättiläinen, joka kantoi tullia kaikilta 
paikalle tulevilta laivureilta. Niiltä, jotka kieltäytyivät maksa- 
masta, hän hakkasi oikean käden poikki ja heitti sen Schelde- 
jokeen. Kun Julius Caesarin päämies Salvius Brabo saapui 
paikalle, hän kukisti jättiläisen ja heitti puolestaan tämän kä- 
den jokeen. 

Alttarikaappeja valmistettiin Flanderissa myös pienem- 
millä paikkakunnilla, mutta siellä niiden valmistus oli useissa 
tapauksissa hitaampaa, kun pienempi joukko taiteilijoita vas- 
tasi kaikista työvaiheista. 

Flanderilaisten alttarikaappien erityispiirteenä on kolmi- 
osainen muoto, jossa keskiosa nousee reunoja korkeammalle. 
1400-luvulla tämä muotoilu oli tyypillisesti suorakulmainen, 
niin että kaapin corpus-osa muistutti ylösalaisin olevaa T-kir- 
jainta. 1500-luvun alussa muotiin tulivat kaarevat muodot, 
aluksi niin kutsutut ogee-kaaret, jollaiset on myös Vanajan 
alttarikaapissa. 

Ogee-kaari muodostuu vastakkaisiin suuntiin kaartuvis- 
ta, loivan S-kirjaimen muotoisista kaarista, jotka kohtaavat 
toisensa ylhäällä. Tämä muoto oli kotoisin Lähi-idästä, josta 
se kulkeutui arabien mukana Eurooppaan ja tuli suosituksi 
goottilaisessa arkkitehtuurissa varsinkin Englannissa ja Rans- 


kassa. Flanderilaisissa kaapeissa erilaisia ogee-kaaria suosit- 


tiin noin vuodesta 1520 vuosien 1535—40 vaiheille asti. Aivan 


viimeisissä, 1530—1550-luvuilla valmistetuissa renessanssityy- 
lisissä kaapeissa käytettiin paljon puolikaaren muotoisia ääri- 
viivoja. 

Ogee-kaarista tunnetaan erilaisia variaatioita. Vanajan kaa- 
pin kanssa samanlaiset kaaret löytyvät ainakin tanskalaisesta 
Viborgin aletarikaapista, ruotsalaisista Jonsbergin ja Väster- 
farnebon alttarikaapeista ja puolalaisesta Zukowon alttarikaa- 
pista. Kaappien mittasuhteissa on kuitenkin pieniä eroja. 

Corpus-osaan liitettiin aina ovet eli siivet. Ovet olivat 
oleellinen osa landerilaista alttarikaappia, ja niihin maalattiin 
kuvia sekä ulko- että sisäpinnoille. Kaapin kuvasarja muodos- 
tuikin näin sekä maalatuista että veistetyistä kuvista. Jos veis- 
tetyt kuvat esittivät esimerkiksi Jeesuksen syntymää ja kuole- 
maa kuten Vanajan kaapissa, maalatut kuvat saattoivat esittää 
vaikkapa hänen julkista toimintaansa, kuten parantamisih- 
meitä, tai kuoleman jälkeisiä tapahtumia — ylösnousemusta, 


taivaaseen astumista ja Pyhän Hengen vuodattamista. Myös 

Vanajan kaappiin ovet ovat alun perin kuuluneet, mutta niistä 
ei ole säilynyt mitään tietoja. Todennäköisesti ovien maalauk- 
set ovat jossakin vaiheessa menneet niin huonoon kuntoon, 
että niitä ei ole enää haluttu pitää kirkossa esillä. 

Niin sanotussa T-mallisessa alttarikaapissa oli tyypillises- 
ti neljä ovea. Alaosan päällä oli pariovet, joiden molempien 
keskellä oli vielä saranat, niin että ovista muodostui neljä pa- 
neelia. Yläosan peittona olivat erilliset, pienemmät pariovet. 
Vanajan kaapissa on säilynyt saranoiden jäänteitä vain alaosan 
reunoissa. Siinä onkin todennäköisesti ollut vain kaksi ovea, 
jotka on kummatkin rakennettu kahdesta paneelista, kuten 
Viborgin alttarikaapissa. 

Siipien käytöstä jumalanpalveluselämässä ei tiedetä kovin 
paljon. Joidenkin tietojen mukaan ovia pidettiin useammin 
kiinni kuin auki esimerkiksi siten, että ovet olivat arkisin kiin- 
ni, mutta ne avattiin sunnuntaisin ja paastopäivinä. Keskellä 
olevat saranat mahdollistivat ovien avaamisen myös osittain 
niin, että vain keskellä olevat tärkeimmät kuvat tulivat näky- 
viin, Ovet saatettiin jättää myös raolleen, jolloin veistokset nä- 
kyivät vain tietystä suunnasta. Tällä kaikella voitiin viestittää 
erilaisin tavoin uskon salaisuuksien merkitystä. 

Flanderilaiset alttarikaapit koostuvat lukuisista veistoksis- 
ta, jotka kaikki ovat suhteellisen pieniä. Suurimmatkin niistä 
ovat vain noin 30 cm:n korkuisia, mutta pienimmät niin pie- 
niä, että ne erottuvat vain aivan läheltä. Tämä oli aikanaan 
tarkoituskin: kirkon takaosassa ollut kristitty näki kaapista 
vain yleiskuvan, mutta kävellessään keskikäytävää kohti altta- 
ria ja siellä jaettavaa ehtoollista hän erotti kaapista yhä uusia 
yksityiskohtia ja pääsi näin lähemmäksi pyhiä salaisuuksia. 
Hengellisen symboliikan lisäksi alttarikaapit palvelivat myös 
sitä käytännöllistä tarvetta, että ne pitivät seurakuntalaisten 


mielenkiintoa yllä. Keskiajan Euroopassa oli yleinen ongelma, 


että ihmiset eivät tahtoneet jaksaa seurata latinankielisten 
messujen tapahtumia. 

Siipien lisäksi alttarikaappeihin kuului jalusta eli predella, 
joka oli myös tavallisesti koristeltu. Vanajan alttarikaapissa 
alkuperäistä predellaa ei ole ollut tai se ei ole säilynyt, ja ny- 
kyisin kaapin alla on 1930-luvun restauroinnin yhteydessä val- 
mistettu yksinkertainen predella. Siipien ja predellan lisäksi 
corpus-osan päällä saattoi olla patsaita. 

Vanajan alttarikaapin aiheina ovat Kristuksen syntymä- 
ja kärsimyshistoria. Lisäksi pienoisveistokset kuvaavat kato- 
lisen kirkon seitsemää sakramenttia. Nämä ovat tyypillisiä 
1500-luvun flanderilaisen kaapin aiheita. 1400-luvulla kaap- 
pien corpus-osissa oli tavallisesti vain kolme tai viisi lokeroa, 
mutta 1500-luvun alussa corpus ryhdyttiin yhä useammin ja- 
kamaan kahteen kerrokseen, joihin kumpaankin tehtiin omat 
lokeronsa. Myös pienoisveistokset yleistyivät. 

Alttarikaappien kuvasommitelmat kehittyivät nekin ajan 
mittaan jatkuvasti runsaammiksi ja monimuotoisemmiksi. 
Henkilöiden ja tapahtumien määrä lisääntyi, ja yksittäiseen 
lokeroon saatettiin liittää useita sivuhenkilöitä. Usein lokeron 
keskellä olevat päähenkilöt olivat kokonaisia patsaita, mutta 
reunoilla olevat sivuhenkilöt puolireliefejä. Tästä on myös Va- 
najan kaapissa esimerkkejä. 

Lynn. F Jacobs on koonnut tiedot 290 flanderilaisen alt- 
tarikaapin ikonografiasta. Näistä suurin osa kuvaa passioker- 
tomuksia eli Kristuksen kärsimystä ja kuolemaa tai lapsuus- 
kertomuksia eli Marian elämään ja Kristuksen syntymään 
liittyviä tapahtumia. Jacobsin tutkimista kaapeista 31 % kuvaa 
passiokertomuksia, 17 % lapsuuskertomuksia ja 25 % näitä 
molempia Vanajan kaapin tavoin. Nämä kaapit käsittävät 
yhteensä 73 % aineistosta. Lopuista 9 % käsittelee pyhimys- 


ten elämää, 9 % Neitsyt Marian kuolemaan liittyviä tai muita 


vastaavia tapahtumia, ja lopulta 9 % edustaa alttarikaappeja, 
joissa narratiivista sisältöä ei ole, tai sitä on liian vähän, jotta 
varsinaista kertomusta syntyisi. 

Myös kertomuksiin kuuluvat kohtaukset olivat pitkälti 
vakiintuneet. Niinpä passiokertomusten tavallisimmat aiheet 
olivat ruoskiminen, kruunaaminen orjantappuroilla, ristin- 
kantaminen, ristiinnaulitseminen, ristiltä ottaminen, suremi- 
nen ja ylösnousemus. Näistä kaikki muut paitsi ristiltä otta- 
minen sisältyvät myös Vanajan alttarikaappiin. 

Suurin osa flanderilaisista alttarikaapeista voidaan katsoa 
goottilaisen taiteen edustajiksi. Noin vuoden 1520 paikkeilla 
antwerpeniläisiin kaappeihin alkoi kuitenkin ilmaantua ka- 
rikatyyrimäisiä, kummallisiin asentoihin vääntäytyneitä hah- 
moja. Tätä tyyliä kutsutaan Antwerpenin mannerismiksi, ja 


siitä on selviä esimerkkejä myös Vanajan alttarikaapissa, var- 


sinkin ristiinnaulitsemiskuvan oikeassa alakulmassa olevissa 
kahdessa sivuhenkilössä. Aikakaudelta tunnetaan kuitenkin 
myös alttarikaappeja, joissa käytännöllisesti katsoen kaikki 
hahmot ovat korostuneen erikoisissa asennoissa. Tällainen 
Vanajan kaappi ei kuitenkaan ole. 

1500-luvun puolivälin viimeiset flanderilaiset alttarikaapit 
edustavat tyylisuunnaltaan jo selvää renessanssia puolikaari- 
neen ja kreikkalaisine pylväineen. Riitta Kilpi on nähnyt myös 
Vanajan kaapin alarivin ensimmäisessä ja kolmannessa loke- 
rossa häivähdyksen renessanssin tilantunteesta, vaikka kaapin 
esitystapa onkin muuten selkeästi perinteisen goottilainen. 

Kokoelma valokuvia keskiaikaisista alttarikaapeista on 
nähtävillä internetissä brysseliläisen instituutin Institut royal 


du Patrimoine Artistigue sivuilla." 

VANAJAN ALTTARIKAAPPI 


Vanajan alttarikaappia on Suomessa ensimmäisenä kuvannut 
K.K.Meinander vuonna 1908 teoksessaan Medeltida altar- 
skäp och träsniderier i Finlands kyrkor, johon hän laati yhteen- 
sä 14 sivun katsauksen Vehmaan ja Vanajan alttarikaapeista. 
Meinander teki työnsä aikana, jolloin kaappia ei vielä ollut 
restauroitu. Kun Johann Friedl oli saanut kaapin restauroin- 
nin valmiiksi, Vanajan seurakunta toimitti kirjasen Vanajan 
kirkosta ja sen vaiheista vuonna 1934; teoksessa oli Friedlin 
itsensä kirjoittama muutaman sivun mittainen alttarikaapin 
esittely. Vuonna 1936 Riitta Kilpi julkaisi puolestaan 16-sivui- 
sen artikkelinsa Vehmaan ja Vanajan keskiaikaiset alttarikaa- 
pit Kotiseutu-lehdessä. Kilpi tutki alttarikaappia vaiheessa, 
jolloin restaurointi oli valmis, mutta kaapin päällä ei vielä ol- 
lut patsaita.” 

Tämän jälkeen C.A.Nordman esitti vielä joitakin täyden- 
täviä huomautuksia Vanajan alttarikaapista teoksessaan Me- 
deltida skulptur i Finland vuonna 1964. Kun Vanajan historian 
ensimmäinen osa ilmestyi vuonna 1976, siihen sisältyi myös 
Knut Draken kirjoittama Vanajan kirkon historia. Tässä 
yhteydessä Drake esitteli myös alttarikaapin, mutta ei enää 


esittänyt siitä uusia taidehistoriallisia huomioita. Kansainvä- 


lisessä taidehistoriassa Vanajan alttarikaapista on kirjoitettu 
vielä vähemmän; kysymys on käytännössä muutamista yksit- 
täisistä maininnoista. 

Jo Meinander piti selvänä, että kysymys on antwerpeni- 
läisestä 1500-luvun alun työstä, ja kun kaappi sittemmin res- 
tauroitiin, maalikerroksen alta tulivat näkyviin myös avointa 
kämmentä kuvaavat antwerpeniläisleimat, joita kaapissa on 
useita. Meinander arvioi alttarikaapin hahmoja — omalle 
ajalleen luonteenomaisesti — moittien niitä turhamaisiksi ja 
vaatteillaan keikaroiviksi. Hänen mukaansa alttarikaapin 
veistokset näyttävät usein olevan »paljon kiinnostuneempia 
muodinmukaisten vaatteidensa esittelystä kuin siitä, mitä 
kaapissa varsinaisesti tapahtuu». Nykyisenä aikana voinem- 
me kuitenkin nähdä keskiaikaisen monimuotoisuuden ja 
värikkyyden arvostamisen myös positiivisena asiana. Oma 
merkityksensä on myös sillä, että keskiajan ihmiset saattoivat 
samastua pyhiin tapahtumiin nähdessään itsensä kaltaisia ih- 
mishahmoja osana Raamatun kertomuksia. 

Herää myös kysymys, onko Antwerpenin manneristinen 
tyyli ollut ylipäätään Meinanderille tuttu: hän moittii hah- 


moja siitä, että niiden »raajat ovat vääntäytyneet omituisiin 


asentoihin» ja ettei niiden veistäjillä »näytä olleen ymmärrys- 
tä ihmisen anatomiasta». Tuohon aikaan kaapin peittänyttä 
ylimaalausta Meinander piti vain positiivisena asiana, koska 
ilman sitä »hahmot olisivat antaneet äärimmäisen karkean 
vaikutelman». Ilmeistä onkin, että kaapin sittemmin restau- 
roinut Johann Friedl teki onnistuneen työn kyetessään pa- 
lauttamaan niin monille hahmoille niiden ilmeikkään ja yk- 
silöllisen luonteen. 

Riitta Kilven yhteenveto Suomen alankomaalaisista altta- 
rikaapeista oli seuraava: » Vehmaan ja Vanajan alttarikaapit 
kuuluvat alankomaalaisen alttarikaappiteollisuuden tusina- 
tuotteisiin; niistä puuttuu persoonallinen taiteellinen ote, 
teknillinen hienostus ja taitava veistoksellinen käsittely. Mut- 
ta sellaisenaankin ne pystyvät johtamaan tarkastelijansa kes- 
kiaikaisen taiteen mielikuvamaailmaan, hartaudessaan miltei 
naiiviin ja samalla erityisesti alankomaalaisesti väritettyyn, 
porvarillisen realistiseen uskonnollisuuteen»." 

Vaikuttaa siltä, että Vanajan alttarikaapin arvostus on 
kuitenkin ajan myötä vähitellen lisääntynyt. C.A. Nordman 
myönsikin jo, että »kuvanveistäjä on liikutellut veistään tai- 
dolla» ja että vajoittain myös sieluntiloja on kuvattu». Esi- 
merkkinä hän mainitsee Johanneksen, joka ristiinnaulitsemis- 
kohtauksessa tukee pyörtyvää Mariaa.'t 

Vanajan alttarikaappi tarvitsisi ilman muuta perusteelli- 
sen ja ajanmukaisen tutkimuksen. Kun professori Lynn. F 
Jacobs* sai tutustua alttarikaappiin lähettämieni valokuvien 
perusteella, hän piti sitä heti kauniina taideteoksena, joka 
vansaitsisi tulla paremmin tunnetuksi». 

Kun pohditaan kysymystä Vanajan alttarikaapin tekijästä, 
on otettava huomioon, että alttarikaapit olivat vain harvoin 
yhden taiteilijan tekemiä. Yleensä kehikolla, veistoksilla ja 


maalauksella oli kullakin omat tekijänsä, ja kysymys oli näin 


enemmän työryhmästä tai verstaasta kuin yhdestä tekijäs- 
tä. Lisäksi verstaat käyttivät paljon samoja malleja, niin että 
usein olisi perustellumpaa puhua paikkakunnasta ja alueesta 
kuin yksittäisestä tekijästä. Tekijöiden tunnistamiseen tyylin 
perusteella pyrkivä tutkimus ei sekään ole vielä erityisen pit- 
källe edennyttä, joten arvioinneissa on syytä olla maltillinen. 

Kuitenkin on olemassa myös alttarikaappeja, joiden tekijä 
tiedetään aikalaisdokumenteista. Tällöin tekijällä tarkoite- 
taan ennen muuta työn johtajaa ja keskeisten hahmojen veis- 
täjää. Mahdollista oli nimittäin se, että mestari teki itse vain 
tärkeimmät veistokset ja jätti takareunan pienemmät hahmot 
apulaistensa tehtäväksi. Aikakaudelta onkin säilynyt sopi- 
muksia tilaustöistä, joissa laadukasta työtä halunneet asiak- 
kaat ovat edellyttäneet, että mestarin on itse tehtävä kaikki 
alttarikaapin hahmot. Alttarikaappien valmistaminen oli kui- 
tenkin liiketoimintaa, jossa työhön kuluvan ajan säästäminen 
oli oikeastaan ainoa mahdollisuus pitää kustannuksia mah- 
dollisimman alhaisina. 

Kun pohditaan kysymystä Vanajan alttarikaapin mahdol- 
lisesta tekijästä, yksi kiinnostava johtolanka löytyy ristiinnau- 
litsemiskuvan vasemmasta alakulmasta. Siinä seisova apostoli 
Johannes ja turbaaniin pukeutunut silmiään pyyhkivä Maria 
Kleofas (tai Maria Salome) kannattelevat Neitsyt Mariaa, 
joka on vaipunut surusta lähes vaakasuoraan asentoon: tai- 
dehistoriassa tämä teema tunnetaan nimellä Marian pyörty- 
minen. Tällainen asetelma löytyy lähes samanlaisena useista 
muistakin alttarikaapeista. Näitä ovat Belgiassa Hulshoutin 
Pyhän Matteuksen kirkossa oleva alttarikaappi, Arlonin alt- 
tarikaappi"* sekä saksalaiset Elmptin, Halternin ja Rhynernin 
alttarikaapit.” 

Tutkijat Johnny Roosval, Joseph de Borchgrave JAltena 


ja Claire Dumortier ovat katsoneet Hulshoutin alttarikaa- 

Tanskalainen Viborgin alttarikaappi antaa viitteitä siitä, 
minkä tyyppisiä myös Vanajan alttarikaapin ovet, kultaukset 
ja maalaukset ovat todennäköisesti alun perin olleet. 


pin tyylin edustavan yhtenäistä ryhmää, jonka takaa voitai- 
siin tunnistaa yksi taiteilija.* Ruotsalainen taidehistorioitsija 
Johnny Roosval, joka vaikutti 1900-luvun alussa, kutsui tätä 
anonyymiä taiteilijaa Viborgin mestariksi tanskalaisen Vibor- 
gin kaupungin mukaan, jossa on myös tähän ryhmään kuulu- 
va alttarikaappi.” 

Roosval onkin tiettävästi ainoa tutkija, joka on tähän men- 
nessä esittänyt arvion myös Vanajan alttarikaapin tekijästä. 
Vuonna 1933 julkaisemassaan artikkelissa Retables dorigine 
neerlandaise dans les pays nordigues* Roosval esitti näke- 
myksensä Viborgin mestarista ja arvionsa muutamista poh- 
joismaisista alttarikaapeista, joita hän piti tämän töinä. Hän 


asetti ne seuraavaan ikäjärjestykseen: 


Osnabriick ja Hulshout noin 1505 
Hökhuvud ja Frustuna noin 1510 
Vesteräs noin 1510 

Viborg noin 1510—15 

Vanaja noin 1515—20 


Vaikka tämän ryhmän alttarikaapeilla onkin samankaltai- 
suutta, Roosvalin teoriaan on syytä suhtautua myös varovasti. 
Vanhemman taidehistorian teorioita on myöhemmin usein 
kritisoitu, ja mm. dendrokronologinen ajoitus on tuonut nii- 
hin välillä yllätyksiä. Vanajan kaapille tällaista iänmääritystä 


ei ole vielä tehty. 

i 


esnin oommä 


Uudempi tutkimus on myös todennut, että yksittäisillä 
alttarikaappien hahmoilla voi olla paljon samankaltaisuutta, 
vaikka työt eivät olisikaan peräisin samalta taiteilijalta — vers- 
taat kun käyttivät usein samoja kuvakirjoja veistostensa mal- 
leina. Kun verrataan vaikkapa Hulshoutin ja Vanajan alttari- 
kaappeja, voidaankin todeta, että Johanneksen ja Marioiden 
muodostama ryhmä on kyllä kaapeissa lähes identtinen, mut- 
ta muuten kaapeissa on paljonkin tyylillisiä eroavaisuuksia. 

Viborgin alttarikaapin corpus-osan muoto ja lokeroiden 
koristelu ovat puolestaan lähes identtiset Vanajan kaapin 
kanssa, samoin kaappien ikonografiat ovat lähes samanlaiset. 
Yksittäisiä veistoksia tarkasteltaessa voidaan kuitenkin pää- 
tellä, että Vanajan ja Viborgin kaappien henkilöhahmot tus- 
kin ovat nekään saman taiteilijan työtä. 

Vanajan alttarikaappia voidaankin verrata myös muihin 
kuin edellä mainitun ryhmän alttarikaappeihin. Kaappia en- 
simmäiseksi tutkinut Meinander piti sen lähimpinä sukulai- 
sina ruotsalaista Jonsbergin ja ranskalaista Maignelayn altta- 
rikaappia.” Jonsbergin alttarikaapin ikonografia onkin lähes 
sama kuin Vanajassa, ja sen corpus-osan ogee-kaaret ovat 
samanlaiset kuin Vanajan alttarikaapissa. ? 

Jonsbergin kaapin suuret kuva-aiheet ovat käytännöllises- 
ti katsoen samat kuin Vanajassa; ainoastaan Jeesuksen syn- 
tymästä kaapissa on kaksi kuvausta, paimenten ja tietäjien 
kumarrus erikseen”. Materiaaliltaan Jonsbergin kaappi ei 
kuitenkaan ole Vanajan tavoin pähkinäpuuta, vaan tammea”; 
lisäksi sen hahmojen tyyli poikkeaa aika paljon vanajalaisesta. 

Johnny Roosvalin näkemyksiin liittyen Jonsbergin kaap- 
pia tutkinut Eva Höglund pitää alttarikaapin tekijänä ant- 
werpeniläistä Jan de Molderia, jota Roosval piti alun perin 
juuri Viborgin mestarin lähipiiriin kuuluneena ja sittemmin 


itsenäisen työskentelyn aloittaneena taitelijana. Koska Jons- 


bergin kaapin ympärileikkauskuvan alttariliinan laskoksista 
muodostuu M-kirjaimen muotoinen kuvio, Höglund pohtii, 
olisiko näissä laskoksissa kysymys Molderin tavasta signeera- 
ta omat työnsä. Myös Vanajan alttarikaapin ympärileikkaus- 
kuvan liina on lähes täysin samanlaisilla M-kirjaimen muo- 
toisilla laskoksilla. Professori Lynn. F Jacobs on kuitenkin 
suhtautunut tähän teoriaan suurin varauksin. Lisäksi hän 
on todennut, että Jonsbergin alttarikaappi eroaa itse asiassa 
tyyliltään varsin paljon siitä ainoasta alttarikaapista**, joka 
varmasti tiedetään Jan de Molderin tekemäksi. 

Ranskalainen Maignelayn alttarikaappi on tyylillisesti lä- 
hellä Jonsbergin ja Vanajan alttarikaappeja. Maignelayn kaa- 
pin corpus eroaa näistä vain siinä, että sen ogee-kaaret ovat 
myös ristinkanto- ja suremiskuvien päällä kaksinkertaiset. 
Myös alemman kerroksen ikonografiassa on jonkin verran 
eroavaisuuksia: Maignelayssa niiden aiheina ovat vasemmalta 
lukien enkelin ilmoitus Marialle, Jeesuksen syntymä, Iisain 
puu”, ympärileikkaus ja tietäjien kumarrus. 

Maignelayn alttarikaappi joutui joulukuun 27. ja 28. päi- 
vän välisenä yönä vuonna 1973 ryöstön kohteeksi. Varkaat 
repivät siitä irti lähes kaikki henkilöhahmot. Vuonna 1990 
muutamia näistä hahmoista löytyi yllättäen belgialaisesta 
antiikkiliikkeestä, ja koska Ranskalla ja Belgialla ei ollut val- 
tioiden välistä sopimusta varastetun tavaran palauttamisesta, 
maignelaylaiset joutuivat ostamaan veistoksensa takaisin.?* 

Maignelayn alttarikaapin kaikki ovet ovat kuitenkin säi- 
lyneet, ja niiden maalaukset ovat sekä ulko- että sisäpinnoilla 
edelleen tunnistettavissa. Tämä on Vanajan alttarikaapin kan- 
nalta kiinnostavaa, koska Vanajan kaapin siivistä ei ole säily- 
nyt minkäänlaisia dokumentteja. Maignelayn kaapin siipiin 
on maalattu seuraavia kuva-aiheita: Abrahamin uhri, Kristus 


Öljymäellä, Tuomaksen epäily, ruokkimisihme, Tuhlaajapoi- 


ka, kanaanilaisen tyttären parantaminen ja roomalaisen ken- 
turion pojan parantaminen, Neitsyt Marian ilmestyminen, 
Juudaksen suudelma, ympärileikkaus, ylösnousemus, lepo 
Egyptissä” ja taivaaseen astuminen. 

Vanajan alttarikaappiin valokuvien perusteella tutustunut 
Lynn F Jacobs totesi, että sen corpus-osan muodossa ja iko- 
nografiassa on paljon yhteyttä myös seuraaviin alttarikaappei- 
hin: Carlislen katedraali (Englanti), Langerwehe ja Xanten 
(Saksa) sekä Nederluleä ja Västerfarnebo (Ruotsi). 

Tästä ryhmästä ruotsalainen Nederluleän alttarikaappi 
tarjoaa suuntaviitan sille, mitä myös Vanajan alttarikaappi on 
saattanut aikanaan maksaa. Perimätiedon mukaan Neder- 
luleän asukkaat olivat nimittäin maksaneet kaapistaan 900 
hopeamarkkaa käteisenä. Arvioiden mukaan kyseinen kaappi 
on tehty Antwerpenissä noin vuonna 1520. 

Lisäksi taidehistorioitsija Kim Woods on osoittanut, että 
Vanajan alttarikaapin surukohtauksen ikonografia on hyvin 
samanlainen kuin belgialaisessa Neerharenin alttarikaapissa.** 

Kuten edellä kuvattiin, Vanajan alttarikaapissa on myös 
viitteitä Antwerpenin mannerismiksi kutsutusta tyylistä, jo- 
hon kuuluvat liioitellut asennot, erikoiset päähineet ja karika- 


tyyrimäiset ilmeet. Tästä tyylisuunnasta on esimerkkinä mm. 


ruotsalainen Botkyrkan alttarikaappi, jonka tekijänä pidetään 
antwerpeniläistä Jan Genootsia. Genootsia pidetään myös 
Mänstermaifeldin, Västerlövstan, Skärkindin ja Estreito de 
Calhetan alttarikaappien tekijänä. Botkyrkan alttarikaappi 
on kuitenkin kauttaaltaan levoton ja suorastaan kaoottinen — 
Vanajan kaapin manneristiset piirteet ovat siihen verrattuna 
paljon maltillisemmat. 

Manneristiset piirteet ilmaantuivat alttarikaappeihin noin 
vuoden 1520 paikkeilla, ogee-kaaret olivat muodissa noin vuo- 
sina 1520—1535 ja renessanssipiirteet alkavat näkyä kaapeissa 
noin vuodesta 1530. Lynn E Jacobsin varovainen arvio on, että 
Vanajan kaappi olisi tehty Antwerpenissä noin vuosien 1515— 
1520 aikana. 

Lynn E Jacobs on myös katsonut, että koko kysymys 
alankomaalaisten alttarikaappien tekijöiden tunnistamisesta 
tyylin perusteella on niin monimutkainen, ettei siihen vielä 
nykyisen tiedon pohjalta ole yleensä realistisia mahdollisuuk- 
sia. Vielä vähemmän tällaisia mahdollisuuksia on Vanajan 
alttarikaapin kohdalla, koska siitä ei ole tehty perusteellista 
taidehistoriallista tutkimusta. Kysymys Vanajan kaapin teki- 
jästä onkin ainakin tutkimuksen tässä vaiheessa tyydyttävä 


jättämään avoimeksi. 

ALTTARIKAAPIN VAIHEET 
VANAJASSA 


Miten tämä antwerpeniläisen käsityön ja markkinoinnin tuo- 
te on sitten löytänyt tiensä Suomeen ja Vanajan kirkkoon? 
Mitään tietoa siitä ei ole säilynyt. Kuten Vanajan kirkon his- 
torian kirjoittaja Knut Drake pohdiskelee, »vvoimme kuvitella, 
että Hämeen linnan käskynhaltija Äke Yrjänänpoika Tott tai 
joku vastaava feodaaliherra on tilannut kaapin Hämeessä liik- 
kuvien kauppiaitten välityksellä ja lahjoittanut sen Vanajan 
kirkolle sielunsa pelastukseksi ja perheensä kunniaksi.» 
Hämeen linnan päällikön lisäksi Harvialan ja Lepaan herra 
Björn Klaunpoika voisi olla toinen mahdollinen kaapin kus- 
tantaja. 

Periaatteessa Vanajan syrjäisen sijainnin ei tarvitsisi olla 
este sille, etteikö myös Vanajan alttarikaappi voisi olla tilaus- 
työ. Esimerkiksi saman aikakauden Ruotsista tiedetään, että 
piispa Rogge tilasi tuomiokirkkoonsa alttarikaapin suoraan 
alankomaalaisilta taiteilijoilta. Kuitenkin Vanajan kaapin ta- 
vanomainen ikonografia puhuu sen puolesta, että jos Vanajan 
kaappi onkin tilattu, sitä tuskin on tilattu taiteilijalta itsel- 
tään, vaan joltakin välikätenä toimineelta kauppiaalta. 

Joka tapauksessa kaapin päätyminen Vanajaan on osoituk- 


sena tuohon aikaan vilkastuneesta Itämeren alueen kaupasta. 

1400-luvun lopulla hollantilaiset alkoivat varsin menestyksek- 
käästi kilpailla markkinoista lyypekkiläisten kanssa Itämeren 
alueella. Alankomaat oli tuohon aikaan profiloitunut erityi- 
sesti ylellisyystavaroiden viejänä. Voidaankin katsoa, että Va- 
najan kaappi on hankittu Suomeen sinä suhteellisen lyhyenä 
ajanjaksona, joka sijoittui hansakaupan hiipumisen ja uskon- 
puhdistuksen väliin. 

Antwerpenissa pidettiin jo 1300- ja 1400-luvuilla perintei- 
sesti kahdet suuret vuotuiset markkinat, jonne englantilaiset 
kankaat ja portugalilaiset mausteet vetivät kauppiaita eri puo- 
lilta Eurooppaa. Vuodesta 1484 lähtien taiteilijoiden sallittiin 
myydä töitään markkinoilla vain rakennuksessa, joka tunnet- 
tiin nimellä Onser Liever Vrouwen pand. Kaupan vilkastuessa 
taidetta alettiin vähitellen myydä Antwerpenin Pandilla ym- 
pärivuotisesti 

Mahdollista siis on, että myös Vanajan alttarikaapin veis- 
tänyt taiteilija on apulaisineen toimittanut kaapin Pandille 
myytäväksi. Sieltä sen on ehkä ostanut joku kauppias jälleen- 
myyntitarkoituksessa, ja kuljetuksista vastannut antwerpeni- 
läinen Pyhän Annan kilta on pakannut sen suureen arkkuun 


kuljetusta varten. Tämän jälkeen se on todennäköisesti kul- 


jetettu laivalla Turkuun ja sieltä hevoskyydillä Hämäläisten 
Härkätietä pitkin Vanajaan. 

Alttarikaapin varhaisista vaiheista Vanajan kirkossa ei tie- 
detä mitään. 1500-luvun alun katolisena aikana kirkossa on 
tavan mukaan ollut useita alttareita, mutta silloinkin kaappi 
on todennäköisesti ollut aina kirkon pääalttarilla.?* 

Historian lehdille Vanajan alttarikaappi ilmestyy vuonna 
1745. Tuolloin tehdyssä kalustoluettelossa mainittiin, että kir- 
kon alttaritaulu esittää Kristuksen elämää »ympärileikkauk- 
sesta hautaamiseen saakka». Vuoden 1767 piispantarkastuk- 
sessa määrättiin, että kirkkoa tulee korjata, ja tähän liittyen 
kaappi nähtävästi siirrettiin seinälle alttarin pohjoispuolelle. 
Siellä se nimittäin oli vuonna 1778, jolloin pitäjänkokous to- 
tesi kaapista, että »taitavan maalarin pitäisi sitä puhdistaa ja 
maalata». 

Elokuun ensimmäisenä päivänä vuonna 1824 Vanajan kir- 
kossa pidettiin pitäjänkokous, jossa kirkkoherra piti tulisen 
saarnan »papistisen ajan epäjumalia vastaan». Tuon saarnan 
seurauksena seurakunta päätti siirtää kaikki veistokset pois 
kirkosta. Alttarikaappi todettiin kuitenkin niin suureksi, että 
sitä ei saatu rikkomatta ovesta ulos, minkä takia se kiinnitet- 
tiin länsilehterin kaiteeseen, jossa se »vähiten herättää pahen- 
nusta». Kysymys on nykyisestä urkulehteristä, urkuja kun ei 
kirkossa tuolloin vielä ollut. 

Kun kirkkoa sitten maalattiin valkoiseksi vuonna 1869, 
maalia vedettiin myös alttarikaapin ja sen kaikkien hahmojen 
päälle. Ympärileikkausryhmän takaa löytyivätkin myöhem- 
min merkinnät 1869 ja FER* Tässä tilassa, maalattuna ja leh- 
terin kaiteeseen naulattuna, alttarikaappi oli 1900-luvulle asti. 

Vuonna 1902 Valtion historiallinen museo pyysi alttari- 
kaappia kokoelmiinsa. Silloin 1820-luvun asenteet olivat jo 


unohtuneet, eivätkä vanajalaiset enää halunneet luopua kaa- 


pistaan. Kirkkovaltuusto perusteli kantaa sillä, että alttari- 
kaappia »pidettiin kirkkoon kuuluvana, sen arvoa kohottava- 
na ja seurakunnalle rakkaana kapineena». 

Seurasaaren museon luoja A. O. Heikel vietti 1900-luvun 
alussa kesiään Vanajan seurakuntakodin takana olevassa hu- 
vilassaan. Hän ryhtyi toimeen alttarikaapin kunnostamiseksi 
ja sai Vanajanlinnan omistajan C. W. Rosenlewin lahjoitta- 
maan 11 000 markkaa kaapin kunnostamista varten vuonna 
1923. Työ uskottiin Taideteollisen oppilaitoksen opettajalle 
Johann Friedlille, joka oli tullut Suomeen Itävallasta 1890-lu- 
vulla. 

Friedl teki alttarikaapille perusteellisen ja hyvin onnistu- 
neen korjauksen. Hän irrotti kaapin kaikki sadat osat ja puh- 
disti ne vuoden 1869 päällemaalauksesta. Tämän jälkeen hän 
korjasi kaikki rikkoutuneet ja täydensi puuttuvat osat. Alku- 
peräistä maalausta ja kultausta oli jäljellä vain hyvin vähän, 
mutta Friedl onnistui saamaan monia pieniä jäänteitä siitäkin 
näkyviin. Lopulta hän vielä veisti kaappiin kokonaan uusia 
hahmoja. 

Työ oli tiettävästi Friedlille itselleen erityisen tärkeä, ja 
hänen kerrotaan viettäneen usein hiljaisia hetkiä siinä huo- 
neessa Ateneumissa, missä alttarikaappi oli. Friedl muistetaan 
maassamme myös Pernajan kirkon siipialttarin sekä Lammin 
kirkon alttarin ja saarnatuolin apostoliveistosten tekijänä? 

Vanajan alttarikaapin restaurointityö kesti noin kymme- 
nen vuotta, ja alttarikaappi päästiin tuomaan takaisin kirk- 
koon syyskuun 7. päivänä vuonna 1933. Seuraavana sunnuntai- 
na, joka oli 10.9., se oli ensimmäistä kertaa seurakuntalaisten 
nähtävänä. Uudistettu alttarikaappi otettiin käyttöön ennen 
jumalanpalvelusta veisaamalla virsi, minkä jälkeen kirkkoher- 
ra H.A. Soila piti puheen raamatuntekstin Fil.2:5—11 pohjal- 


ta 

Tämän jälkeen alttarikaappiin kiinnitettiin vielä kolme 
patsasta, joista Friedl oli joutunut kiistelemään Muinaistie- 
teellisen yhdistyksen kanssa. Tätä kiistaa kuvataan lähemmin 
sivulla 88. Näiden tapahtumien jälkeen alttarikaappi on ollut 
paikallaan kirkon alttarilla, eikä sen ulkoasussa ole tapahtu- 
nut muutoksia. Kaapin takana oleva kuori-ikkuna puhkais- 
tiin uudelleen käyttöön 1980-luvulla. Ikkuna oli aikanaan 
muurattu umpeen siksi, että päätyseinälle saatettiin ripustaa 
maalattu alttaritaulu lehterin kaiteessa roikkuneen kaapin si- 


jaan. Nykyisin tämä maalattu taulu on kirkon eteläseinällä. 


Vaikka alttarikaappi onkin nykyisellään kaunis ja puhut- 
televa, keskiajan ihminen pitäisi sitä silti keskeneräisenä — ei 
ainoastaan ovien, vaan ennen muuta maalauskoristelun ja 
kultauksen puuttumisen takia. Läheltä katsottuna monissa 
Vanajan kaapin hahmoissa voi toki nähdä jäänteitä maalauk- 
sista, mutta kaapin alkuperäisestä loistosta ne antavat vain 


aavistuksen. 


ALTTARIKAAPIN 
KUVAESITYKSET 


GABRIEL, MARIA JA ELISABET 


Alttarikaapin kertomus alkaa sen vasemmasta alakulmasta. 
Kaksi ensimmäistä kuvaa liittyvät kiinteästi toisiinsa. Ensim- 
mäisessä kuvassa enkeli Gabriel ilmestyy Marialle ja ilmoit- 
taa, että tämä tulisi synnyttämään Jeesuksen. Toisessa kuvassa 
Maria kohtaa sukulaisensa Elisabetin, joka on myös raskaana 
ja odottaa Johannes Kastajaa.” 

Kuvat perustuvat Luukkaan evankeliumin ensimmäi- 
sen luvun kertomuksiin. Evankelista Luukas on sijoittanut 
kirjansa alkuun kuvauksia ensin siitä, kuinka enkeli Gabriel 
ilmoittaa sekä Johanneksen että Jeesuksen syntymän etukä- 
teen; tämän jälkeen äidit kohtaavat toisensa ja Maria puhkeaa 
ylistysvirteen, minkä jälkeen evankeliumi jatkaa kuvaamalla 
Johanneksen ja Jeesuksen syntymän tapahtumia. 

Näin Johannes Kastajan ja Jeesuksen kohtalot kietoutuvat 
kiinteästi toisiinsa. Lukija pääsee myös seuraamaan, miten 
kummankin miehen syntymää edeltävät ihmeelliset, arkipäi- 
västä poikkeavat tapahtumat, mutta niissä on aste-ero: kaikki 
se ihmeellinen, mikä tapahtuu Johannes Kastajan syntymän 


yhteydessä, tapahtuu vielä ihmeellisempänä Jeesuksen koh- 


dalla. 


Johanneksen syntymä tapahtuu vastauksena rukouksiin, 
Jeesuksen syntymä puolestaan yksinomaan Jumalan omasta 
aloitteesta. Johanneksen syntymä on ihme, koska hänen van- 
hempansa ovat vanhoja, mutta Jeesuksen syntymä neitsees- 
tä on vielä monin verroin suurempi ihme. Enkeli puhuttelee 
Johanneksen isää Sakariasta vain nimeltä, Maria puolestaan 
saa kuulla lisäksi majesteettisen tervehdyksen sinä armon 
saanut, Herra kanssasi. Johanneksesta sanotaan tulevan suuri 
Jumalan mies, Jeesuksen suuruus on puolestaan käytännössä 
ääretöntä. Johanneksesta tulee edelläkävijä ja valmistaja, Jee- 
suksesta kuningas. 

Myös Pyhän Hengen rooli miesten elämässä on erilainen. 
Johanneksen sanotaan olevan kohdusta saakka täynnä Pyhää 
Henkeä, Jeesuksen kohdalla taas koko hänen inhimillinen 
syntymänsä on Hengen toiminnan tulosta. Rinnakkain aset- 
tuvat myös reaktiot enkelin ilmoitukseen: Sakarias ei uskonut 
enkelin ilmoitusta, Maria sen sijaan ilmoitti yksinkertaisesti 
olevansa valmis siihen, mitä Jumala on hänen osakseen suun- 
nitellut. Tähän viittaa myös Elisabetin huudahdus: Autuas 


sinä, joka uskoit!** 

Jeesuksen äidistä Mariasta on itse asiassa vain vähän tietoa 
Uudessa testamentissa. Selvää on, että näissä kuvauksissa 
Maria on tavallinen ihminen, joskin erityisen armon saanut, 
kuten Luukas kuvaa. Kun kristillinen kirkko oli muodostu- 
nut, Maria nousi kuitenkin vähitellen jumalansynnyttäjänä 
käytännössä jumalankaltaiseen asemaan. 

Mariasta tuli jumalanäiti, jolla on varsinkin katolisessa ja 
ortodoksisessa kirkossa edelleen tärkeä asema. Marian pal- 
vonnan keskeiseksi välineeksi muodostui jo varhain niin sa- 


nottu Ave Maria -rukous: 


Terve Maria, armoitettu, Herra sinun kanssasi. 
Siunattu sinä naisten joukossa 


ja siunattu kohtusi hedelmä Jeesus. 


Pyhä Maria, Jumalan äiti, 
rukoile meidän syntisten puolesta 


nyt ja kuolemamme hetkellä. Aamen. 


Ave Marian alkuosa on jälkiosaa vanhempi. Se on peräisin 
vanhakirkolliselta ajalta, jolloin kristikunta ei vielä ollut jakau- 
tunut, ja siksi se on edelleenkin kristillisten kirkkojen yhteistä 
omaisuutta. Sanoin Pyhä Maria alkava jälkiosa on sen sijaan 
ainoastaan roomalaiskatolisen kirkon käytössä. Katoliset li- 
säsivät sen tähän rukoukseen Trenton kirkolliskokouksen 
jälkeen 1500-luvulla. Tämä tarkoittaa käytännössä sitä, että 
Vanajan alttarikaappia veistettäessä Ave Mariasta käytettiin 
vielä ainoastaan sen ensimmäistä osaa. 

Ave Maria -rukouksella on ollut vanhastaan tärkeä asema 
katolilaisuudessa. Tätä rukousta on toistettu useita kertoja 
muiden rukousten yhteydessä Isä Meidän -rukouksen tavoin. 


Rukouksen alkuosan sanat ovat peräisin Luukkaan evanke- 

liumista: ne on muodostettu sekä enkelin tervehdyksestä Ma- 
rialle että Elisabetin huudahduksesta heidän kohdatessaan. Ei 
siis ole sattumaa, että alttarikaapin kaksi ensimmäistä kuvaa 
esittävätkin juuri näitä tilanteita. 

Roomalaiskatolisessa kirkossa syntyi keskiajalla myös niin 
sanottu Ruusukko, rukoushelminauha, jota katoliset kristityt 
käyttävät edelleen. Ruusukon mukaan rukoiltaessa toistetaan 
usein juuri Ave Maria -rukousta, ja lisäksi mietiskellään tiet- 
tyjä Jeesuksen elämään liittyviä salaisuuksia. Niin sanottujen 
iloisten salaisuuksien kaksi ensimmäistä ovat juuri enkelin il- 
mestyminen Marialle ja Marian ja Elisabetin kohtaaminen. 

Kun me tämän päivän suomalaiset katselemme alttarikaa- 
pin alimman rivin kuva-asetelmia, me näemme ne kohtauksina 
Jeesuksen syntymään liittyvistä tapahtumista. Keskiajan kato- 
liset näkivät nämä kuvat kuitenkin toisenlaisin silmin: heille 
ne olivat kohtauksia ennen muuta Neitsyt Marian elämästä. 
Kaksi ensimmäistä kuvaa esitti juuri niitä hetkiä, jolloin Ave 
Maria -rukouksen kaksi lausetta oli alun perin lausuttu. 

Näin käy ilmi, että alttarikaapin veistokset eivät ole vain 
Raamatun kertomusten kuvitusta, vaan ennen muuta katoli- 
sen keskiajan liturgian ja rukouselämän kuvitusta. Tämä nä- 
kökulma onkin keskeinen koko alttarikaapissa. 

Kun luterilainen kirkko syntyi 1500-luvulla, se sanoutui irti 
Neitsyt Marian palvonnasta. Mariaa on kuitenkin myös luteri- 
laisuudessa kunnioitettu aina Jeesuksen äitinä ja uskon esiku- 
vana. Kun luterilainen katselee näitä alttarikaapin kuvia, hän 
ei siis tavallisesti lähde niiden innoittamana tervehtimään tai 
rukoilemaan Mariaa, mutta saattaa jäädä pohdiskelemaan vaik- 
kapa oman tahdon ja Jumalan tahdon osuutta elämän ratkai- 
suissa, mitkä ovat luterilaisen marianpäivän keskeisiä aiheita. 

Alttarikaapin kaikilla kuvilla onkin aina yhteys myös kirk- 


kovuoteen, sillä periaatteessa kaikkia alttarikaapin kuvaamia 


tapahtumia muistellaan myös Suomen luterilaisessa kirkossa 
tiettyinä vuosittain toistuvina pyhäpäivinä. 

Enkeli Gabrielin ilmestyminen Marialle on aiheena Ma- 
rian ilmestyspäivänä, jota vietetään yhdeksän kuukautta en- 
nen joulua, yleensä 22. ja 28.3. välisenä sunnuntaina. Marian 
ja Elisabetin kohtaamisella oli ennen myös Suomessa oma 
kirkollinen muistopäivänsä, Marian käyntipäivä, jota vietet- 
tiin heinäkuun alussa, mutta se poistui kalenterista vuonna 
1772. Nykyisin tätä tapahtumaa kuvaava raamatunteksti on 
yhdistetty Marian ilmestyspäivän teksteihin. 

Vanajan alttarikaapissa näiden kahden kuva-asetelman 
hahmoja on vuosisatojen kuluessa myös siirrelty alttarikaa- 
pin muihin lokeroihin. Fi voidakaan olla täysin varmoja siitä, 
ovatko kaksi ensimmäistä lokeroa olleet aiheiltaan juuri tällai- 
set silloin, kun kaappi on valmistunut, mutta se on kuitenkin 
erittäin todennäköistä. 

Kun konservaattori Friedl ryhtyi 1920-luvulla restauroi- 
maan Vanajan alttarikaappia, sen ensimmäisessä lokerossa oli 
ainoastaan vuodetta kuvaava taustaveistos, mutta ei yhtään 
henkilöhahmoa. Gabrielin ilmestyminen Marialle oli sijoitet- 
tu toiseen lokeroon, jossa sen taustana oli sama vuorimaisema 
kuin nykyisinkin. Nykyisin tässä lokerossa oleva Elisabet oli 
sen sijaan yksinään alareunan viimeisessä lokerossa, jossa on 
nykyisin kuva pyhän perheen ja vanhan Simeonin kohtaami- 
sesta. 

Koska Elisabet seisoi yksinään kaapin oikeassa alakul- 


massa, hänen henkilöllisyydestään ei voitu käytännössä tietää 


mitään. Friedl teki tästä yksinäisestä naisesta kuitenkin Eli- 
sabetin toiseen lokeroon ja veisti hänelle sinne kumppaniksi 
Marian. Kuvauksen Gabrielin ja Marian kohtaamisesta hän 
puolestaan siirsi kaapin ensimmäiseen lokeroon. 

Ratkaisu on hyvin perusteltu, ja se on todennäköisesti lä- 
hellä alkuperäistä, vaikka toisen lokeron Marian alkuperäistä 
asentoa ja ulkonäköä ei voidakaan enää rietää. Nyt myös ku- 
va-asetelmien taustat sopivat yhteen henkilöhahmojen kans- 
sa. Enkeli yllättää kotonaan olevan Marian, joka on polvistu- 
neena eräänlaisen pulpetin ääreen, taustalla on sijattu vuode. 
Toisen lokeron vuoristomaisema kuvaa Marian matkaa su- 
kulaisensa Elisabetin kotiin, joka sijaitsi Luukkaan mukaan 
Juudean vuoriseudulla. Maisemaan on kuvattu rakennus ja 
laitumella oleva lammas. 

Kirkkotaiteessa Gabrielin symbolina oli usein viestin- 
tuojan sauva tai Jumalan valtaa kuvaava valtikka, jonka päässä 
on pallo. Vanajan kaapissa Gabrielin kädessä on Friedlin veis- 
tämä liljavaltikka. Maria oli keskiaikana tapana kuvata näissä 
kuvissa istuvana, seisovana tai polvistuneena kirjan ääreen. 
Kirja saattoi olla messu- tai rukouskirja tai Raamattu, avat- 
tuna esim. profetian Jes. 7:14 kohdalta, jossa ovat sanat: Sen 
tähden Herra antaa itse teille merkin: neitsyt tulee raskaaksi ja 
synnyttää pojan ja antaa hänelle nimen Immanuel. 

Marian ja Elisabetin kohtaamista esittävät veistokset ja 
maalaukset kuvasivat keskiaikana nämä naiset joko keske- 
nään keskustelevina, kuten Vanajan kaapissa, tai toinen toi- 


siaan halaavina.*" 


35 


SANA ON TULLUT LIHAKSI 


Luukkaan evankeliumin toisessa luvussa oleva jouluevanke- 
liumi on monelle suomalaiselle Raamatun tutuin teksti. Se 
on myös Raamatun eniten kuvattuja kertomuksia: erilaisten 
jouluseimien rakentaminen on satoja vuosia vanha ja Euroo- 
passa laajalle levinnyt perinne. 

Jouluevankeliumin tapahtumia on myös näytelty ja esi- 
tetty paljon. Suomessa tämä perinne on elänyt ennen muu- 
ta koulujen joulujuhlissa, mutta myös Vanajan alttarikaapin 
seimiasetelma kertoo ennen muuta näytelmäperinteestä. 
Kohtausten sijoittaminen lokeroihin ja lavasteita muistutta- 
vat seinärakenteet kertovat, että kaapin veistäjät ovat saaneet 
vaikutteita keskiajan mysteerinäytelmistä. 

Alttarikaapin seimiasetelma on suurimmaksi osaksi au- 
tenttinen. Ainoastaan Jeesus -lapsi on konservaattori Friedlin 
käsialaa. Paimenia on neljä, mikä on paljon, sillä tavallisimpia 
paimenten lukumääriä näissä keskiaikaisissa kuvissa olivat 
kaksi ja kolme. Sen sijaan yleensä tavallisia härkää ja aasia 
Vanajan asetelmassa ei puolestaan näy. Monissa aikakauden 
alttarikaapeissa kuvattiin myös erikseen paimenten ja tietäjien 
kumartumista seimen ääreen, mutta Vanajan kaapista tietä- 


jien kumarrus on jätetty pois. 

Vasemmassa reunassa olevalla paimenella on kädessään 
lyhty, mikä on viittaus yöaikaan. Oikeanpuoleisen paimenen 
päähineessä oleva lusikka kuvaa puolestaan keskiaikaista ta- 
paa kuljettaa ruokailuvälineitä mukana. 

Asetelman Maria on kuvattu rukousasennossa; ikään kuin 
kumartamassa omaa vastasyntynyttä lastaan. Tämä esitystapa 
oli tavallinen aikakauden kirkkotaiteessa, ja sen taustalla oli 
ruotsalaisen Pyhän Birgitan ilmestys. Ilmestyksessään Birgit- 
ta oli nähnyt Neitsyt Marian polvistuvan maassa makaavan 
poikansa eteen ja lausuvan: »Ole tervetullut, minun Herrani 
ja minun Jumalani ja minun rakas Poikani».** Joosefin käteen 


alttarikaapissa on puolestaan kuvattu kynttilä. 


2 
»He lähtivät kiireesti 
ja löysivät Marian ja Joosefin ja lapsen, 
joka makasi seimessä.» 
2 


2 
» Hän synnytti pojan, esikoisensa. 
Hän kapaloi lapsen ja pani hänet seimeen, 


koska heille ei ollut tilaa majapaikassa.» 
2 


Luukkaan evankeliumin kertomus Jeesuksen syntymästä 
on tunnelmaltaan sadunomainen, ja tutkimuksessa onkin 
yleensä katsottu, ettei Jeesus Nasaretilaisen syntymään liit- 
tyneistä tapahtumista voida tietää mitään historiallisesti var- 
maa. Kertomuksella on kuitenkin paljon hengellistä ja teo- 
logista sanottavaa. Jouluevankeliumi on kertomus kuninkaan 
syntymisestä, mutta kaikki kertomuksen yksityiskohdat alle- 
viivaavat sitä, kuinka tämän kuninkaan elämää eivät ympäröi- 
kään maallinen loisto ja kunnia. 

Jeesuksen syntymän ensimmäiset todistajat olivat paime- 
nia. He olivat oman aikansa syrjäytyneitä. He joutuivat teke- 
mään kaupungin ulkopuolella työtä, jota kukaan ei arvosta- 
nut, mutta juuri heille tämä maailmaa mullistanut uutinen 
kerrottiin ensimmäiseksi. Synnytyskin oli tapahtunut tallissa; 
yhtään ihmisasumusta ei ollut käytettävissä tähän hetkeen. 
Kaikki tämä oli esimakua Jeesuksen tulevasta julkisesta toi- 
minnasta, joka tapahtui ennen muuta syrjäytyneiden, vähä- 
osaisten ja häpeän leimaamien ihmisten parissa. 

Teologisesti joulun sanomassa on kysymys inkarnaatiosta, 
Jumalan syntymisestä ihmiseksi. Inkarnaation tarkoituksena 
oli koko ihmiskunnan lunastus. Jo varhain syntyneen uskon 


mukaan Kristus on ollut olemassa jo ennen aikojen alkua, 


Yksi paimenista. 


Päähineessä oleva lusikka kuvaa keskiaikaista tapaa 
kuljettaa ruokailuvälineitä mukana. 

mutta inkarnaatiossa hän otti orjan muodon ja tuli ihmisten 
kaltaiseksi. Hän eli ihmisenä ihmisten joukossa (Fil.2:7) 

Inkarnaatio osoittaa, että Jumalan ilmoituksessa ei ole kysy- 
mys aatteista, vaan persoonasta. Kristinusko ei ole ideologiaa. 
Se korostaa myös sitä, kuinka Jumala ei ole vain tuonpuolei- 
nen eikä myöskään vain tämänpuoleinen, vaan inkarnaatios- 
sa tuonpuoleisuus saapuu tämänpuoleisuuteen. Maailmaan 
tullut Kristus ei kuitenkaan sulaudu siihen: kristinusko ei ole 
panteismia, vaan Jumala on läsnä maailmassa ikään kuin sitä 
vastapäätä. 

Inkarnaatio antaa tälle maailmalle, maailmanhistorialle ja 
ihmiselle erityisen suuren arvon. Pelastushistoria tapahtuu 
juuri tässä maailmanhistoriassa, ja Jumala itse syntyy ihmi- 
seksi. Inkanaation vuoksi itse asiassa koko kristillisellä uskolla 
on inkarnatorinen rakenne: ihmisten kirjoittama Raamattu 
on myös Jumalan sana, historiallinen kirkko on Jumalan tosi 
kirkko, ehtoollisen leipä ja viini ovatkin samalla myös Kris- 
tuksen ruumis ja veri.'* 

Inkarnaatio on myös teologinen perustelu sille, miksi ku- 
vaus Jeesuksen syntymästä on juuri tässä kohdassa, alttarikaa- 
pin alarivin keskellä. Näin se muodosti taustan kohotetulle 
ehtoollisleivälle, jota pappi piti käsissään keskiajan katolisessa 
messussa — ja jossa Kristuksen tuleminen lihaksi tapahtui yhä 


uudelleen. 


Joosef 

YMPÄRILEIKKAUS 


Kun oli tullut kahdeksas päivä ja lapsi oli 
ympärileikattava, hän sai nimen Jeesus, jonka enkeli 
oli ilmoittanut ennen kuin hän sikisi äitinsä kohdussa. 


(Luuk.2:21) 


Juutalaisen tavan mukaan Jeesus-lapsi ympärileikattiin kah- 
deksan päivän ikäisenä, ja hän sai silloin nimen Jeesus. Kirk- 
kovuodessa tästä kertova teksti on Uudenvuodenpäivän 
evankeliumitekstinä. Uudenvuodenpäivää vietetään aina kah- 
deksan päivää joulupäivän jälkeen, ja sen kirkollisena aiheena 
on tähän raamatuntekstiin liittyen juuri Jeesus-nimi. 

Jeesuksen nimen merkitys on Herra on apu, Herra pe- 
lastaa. Kristinuskossa Jeesuksen nimellä on suuri merkitys, 
koska siihen kiteytyy Jumalan ilmoitus itsestään. Kun seura- 
kunta rukoilee tai aloittaa uutta vuotta Jeesuksen nimessä, se 
ei rukoile tuntematonta Jumalaa, vaan sitä Jumalaa, joka toki 
on sinänsä ihmiselle käsittämätön, mutta joka kuitenkin on 
ilmoittanut itsensä Jeesuksessa. 

Uudenvuodenpäivän saarnoissa on tapana puhua Jeesuk- 
sen nimestä ja sivuuttaa ympärileikkausteema nopeasti. Tämä 


ei tietysti ole ihme monestakaan eri syystä. Ympärileikkaus on 


juutalainen käytäntö, jolla ei ole kristinuskossa ollut mitään 
roolia ensimmäisen kristillisen vuosisadan jälkeen. 

Alkuseurakunnan juutalaiskristityt olivat toki aluksi ym- 
pärileikattuja, mutta kun kristinusko levisi pakanoiden kes- 
kuuteen, asiasta tuli ongelma. Niinpä alkuseurakunta päät- 
tikin, että ympärileikkaus kuului vanhaan liittoon, eikä sitä 
enää edellytetty kristityiltä, koska Kristuksen myötä Jumala 
oli tehnyt ihmisten kanssa uuden liiton. Asia päätettiin Jeru- 
salemin kokouksessa, josta kerrotaan Apostolien tekojen 15. 
luvussa. 

Vanhassa testamentissa ympärileikkauksen sisältönä pi- 
dettiin siis nimenomaan liittoa Jumalan ja israelilaisten välillä. 
Ensimmäisen Mooseksen kirjan mukaan Jumala asetti ympä- 
rileikkauksen ehdoksi sille liitolle, jonka hän teki Abrahamin 
ja tämän jälkeläisten kanssa: Tämä ehto teidän on täytettä- 
vä siinä liitossa, jonka olen tehnyt sinun ja sinun jälkeläistesi 
kanssa: teidän tulee ympärileikata jokainen mies ja poikalapsi. 
(1.Moos.17:10) 

Raamatuntutkimuksessa on kuitenkin tavallisesti katsot- 
tu, että Israelin kansan kantaisät ja patriarkat tuskin ovat his- 


toriallisia henkilöitä. Todennäköisenä on pidetty, että ympä- 

rileikkauksen hengelliset ja teologiset perusteet vakiintuivat 
tärkeäksi osaksi juutalaisuutta vasta Babylonian pakkosiirto- 
laisuudessa 500-luvulla eKr, jolloin juutalaiset joutuivat tais- 
telemaan säilyttääkseen uskonnollisen ja kulttuurisen identi- 
teettinsä vieraan kulttuurin keskellä. 

Erilaisia ympärileikkauksen muotoja on tunnettu myös 
monissa muissa kulttuureissa jo muinaisina aikoina eri puo- 
lilla maailmaa. Ympärileikkauskäytäntöjä tunnetaan ennen 
muuta Afrikasta ja Aasiasta, mutta myös Australian alku- 
peräiskansoilta ja jossakin, joskin vähäisessä määrin myös 
Amerikan alkuperäisväestön keskuudesta. Eurooppa onkin 
ainoa maanosa, jonka historiasta näitä käytäntöjä ei tunneta. 
Nykyisistä uskonnoista ympärileikkaus kuuluu edelleenkin 
juutalaisuuteen ja islamiin. 

Viime vuosikymmeninä syntynyt feministinen raama- 
tuntutkimus on kiinnittänyt huomiota siihen, miten miesten 
ympärileikkaus näyttäisi liittyvän usein patriarkaalisiin kult- 
tuureihin. Ikään kuin Jumala tekisi sen kautta liiton ennen 
muuta miesten ja poikien kanssa tavalla, jossa naiset jäävät 
ulkopuolisiksi. Taustalla voi olla ajatus siitä, että miehet oli- 
sivat ikään kuin lähempänä Jumalaa kuin naiset, ja he myös 
kantaisivat siitä merkkiä ruumiissaan. Jos näin on, Jerusale- 
min kokouksen päätös oli varmasti oikea monellakin eri ta- 
solla. Onhan kristinuskon merkittävä ajatus nimenomaan se, 
että kaikki ihmiset ovat samanarvoisia. Tämän päivän kristit- 
ty ajattelee myös yleensä niin, että ihmiskeho on varmaankin 
aivan tarkoituksella luotu juuri sellaiseksi kuin se on. 

Vanajan alttarikaapin kuvaus Jeesuksen ympärileikkauk- 
sesta on alkuperäinen. Operaatiota suorittaa juutalainen yli- 
pappi, jonka päähine muistuttaa kuitenkin lähinnä kristillisen 
piispan hiippaa. Toimenpide suoritetaan kiviveitsellä vanha- 


testamentilliseen tapaan. Alttariliinan laskoksista näyttää 

20 
»Kun oli tullut kahdeksas päivä 
jalapsi oli ympärileikattava, 
hän sai nimen Jeesus.» 
< J 


muodostuvan M-kirjaimen muotoinen kuvio; sen mahdollis- 
ta merkitystä pohditaan tarkemmin sivulla 24. 

Jeesuksen ympärileikkauksesta tuli kirkkotaiteen aihe 
1400-luvun alussa, ja 1500-luvulta lähtien se oli tapana esittää 
Jeesuksen lapsuuskertomusten yhteydessä. Kohtaus sijoitet- 
tiin aina temppeliin, jonne juuri Maria toi poikansa ympä- 
rileikattavaksi. Raamatun näkökulmasta tämä ei kuitenkaan 
olisi ollut mahdollista, sillä pääsy temppeliin oli naisilta kiel- 
letty 40 päivän ajan poikalapsen syntymän jälkeen, ja juuri 
tämän ajan jälkeen tarvittavaa puhdistautumista varten Joosef 
ja Maria tulivat sitten aikanaan temppeliin tilanteessa, josta 
seuraava esiinkantokuva kertoo. Ympärileikkaukset toimitet- 
tiinkin tavallisesti kotona.** 

Ympärileikkausteema nähtiin keskiajalla myös osana Jee- 
suksen kärsimysmystiikkaa. Kun Jeesuksen viiteen kuolin- 
haavaan lisättiin vielä orjantappurakruunun tekemät pään 
haavat ja lapsuudessa saatu ympärileikkaushaava, haavojen 
määräksi saatiin yhteensä seitsemän, mikä on vanhastaan ol- 
lut pyhä luku. 

Tämän päivän luterilaista tällainen kärsimysmystiikka ei 
kuitenkaan tavallisesti juuri kosketa. Tämän kuvan äärellä 


luterilainen jääkin ehkä mieluummin pohtimaan pelastushis-- 


torian pitkää ketjua. Jeesus ei tullut maailmaan yllättäen ja 
odottamatta, vaan hän syntyi nimenomaan juutalaiseksi ja oli 
osa Jumalan pelastushistoriaa, johon kuuluvat yhtä lailla niin 
vanhan kuin uudenkin liiton tapahtumat. 

Vanha liitto merkitsi liittoa Jumalan ja israelilaisten välillä. 
Jeesuksen tuoman sovituksen ja pelastuksen myötä liitto laa- 
jeni Jumalan ja koko ihmiskunnan väliseksi. Tässä mielessä 
juuri ympärileikkauskuva viittaa alttarikaapin kokonaisuu- 
dessa pelastushistorian vanhimpiin tapahtumiin, kaapin pääl- 
lä oleva Kristus-kuningas puolestaan sen viimeisiin tapahtu- 


miin, jotka ovat vielä edessäpäin. 


Vaikka ympärileikkauskuva kertookin vuorollaan Jeesuk- 
sen lapsuuden tapahtumista, se liittyy siis tapahtumana van- 
haan liittoon. Kun kristinusko oli syntynyt, kristityt näkivät 
vanhan liiton tapahtumat ikään kuin ristin lävitse, ja kokivat, 
että israelilaisille annetut lupaukset olivat Jeesuksen tulon jäl- 
keen tulleet koko kristikunnan omaisuudeksi. 

Alkuseurakunnan voimakas kokemus olikin kaikkien 
kansojen ja ihmisten tasavertaisuus Kristuksessa: Silloin ei 
ole enää kreikkalaista eikä juutalaista, ei ympärileikattua eikä 
ympärileikkaamatonta, ei barbaaria, skyyttalaista, orjaa eikä 


vapaata, vaan Kristus on kaikki, hän on kaikissa. (Kol. 3:11) 


ESIINKANTO TEMPPELISSÄ 


Ja kun tuli päivä, jolloin heidän Mooseksen lain 
mukaan piti puhdistautua, he menivät Jerusalemiin 
viedäkseen lapsen Herran eteen, sillä Herran laissa sa- 
notaan näin: »Jokainen poikalapsi, joka esikoisena tulee 
äitinsä kohdusta, on pyhitettävä Herralle.» Samalla 
heidän piti tuoda Herran laissa säädetty uhri, kaksi 
metsäkyyhkyä tai kyyhkysenpoikaa». Jerusalemissa eli 
hurskas ja jumalaapelkäävä mies, jonka nimi oli Simeon. 
Hän odotti Israelille luvattua lohdutusta, ja Pyhä Henki 
oli hänen yllään. Pyhä Henki oli hänelle ilmoittanut, 
ettei kuolema kohtaa häntä ennen kuin hän on nähnyt 
Herran Voidellun. 


Hengen johdatuksesta hän tuli temppeliin, ja kun Jee- 
suksen vanhemmat toivat lasta sinne tehdäkseen sen, 
mikä lain mukaan oli tehtävä, hän otti lapsen käsivar- 
silleen, ylisti Jumalaa ja sanoi: — Herra, nyt sinä annat 
palvelijasi rauhassa lähteä, niin kuin olet luvannut. 
Minun silmäni ovat nähneet sinun pelastuksesi, jonka 
olet kaikille kansoille valmistanut: valon, joka koittaa 


pakanakansoille, kirkkauden, joka loistaa kansallesi Is- 


raelille. Jeesuksen isä ja äiti olivat ihmeissään siitä, mitä 
hänestä sanottiin. Simeon siunasi heitä ja sanoi Marial- 
le, lapsen äidille: x Tämä lapsi on pantu koetukseksi: 
monet israelilaiset kompastuvat ja monet nousevat. 
Hänet on pantu merkiksi, jota ei tunnusteta, ja sinun 
omankin sydämesi läpi on miekka käyvä. Näin tulevat 


julki monien sisimmät ajatukset.» 


Siellä oli myös naisprofeetta Hanna, Asserin heimoon 
kuuluvan Penuelin tytär. Hän oli jo hyvin vanha. 
Mentyään neitsyenä naimisiin hän oli elänyt miehensä 
kanssa seitsemän vuotta, mutta nyt hän oli ollut leskenä 
jo kahdeksankymmenenneljän vuoden ajan. Hän ei 
poistunut temppelistä minnekään, vaan palveli Jumalaa 
yötä päivää paastoten ja rukoillen. Juuri sillä hetkellä 
hän tuli paikalle, ja hän ylisti Jumalaa ja puhui lapsesta 
kaikille, jotka odottivat Jerusalemin lunastusta. Kun 

he olivat tehneet kaiken, mitä Herran laki vaati, he pa- 
lasivat Galileaan kotikaupunkiinsa Nasaretiin. Lapsi 
kasvoi, vahvistui ja täyttyi viisaudella, ja Jumalan armo 


seurasi häntä. (Luuk.2:22—40) 

Maria, Joosef ja Jeesus-lapsi tulevat temppeliin uhraamaan, 
koska Marian synnytyksestä on kulunut 40 päivää, ja hänen 
on juutalaisten säännösten mukaan puhdistauduttava. Yllät- 
täen he tapaavat temppelissä vanhan Simeonin, joka tunnis- 
taa vastasyntyneen lapsen Messiaaksi. Taidehistoriassa tämä 
Simeonin ja Jeesus-lapsen kohtaaminen tunnetaan nimellä 
esiinkanto temppelissä. Tapahtumasta kerrotaan vain Luuk- 
kaan evankeliumissa. 

Kirkkovuodessa tämän aiheen pohjalta vietetään kyntti- 
länpäivää, jonka ajankohta on noin 40 päivää joulun jälkeen, 
käytännössä helmikuun 2. päivänä tai sitä seuraavana sun- 
nuntaina. Kynttilänpäivän nimi tulee varsinaisesti keskiaikai- 
sesta tavasta vihkiä vuoden aikana käytettävät kynttilät juuri 
tänä päivänä. Kuitenkin myös raamatuntekstissä on valoon 
liittyvää symboliikkaa. 

Pyhän perheen alkuperäinen syy temppeliin tuloon perus- 
tui siis juutalaisiin puhtaussääntöihin, joiden mukaan synnyt- 
tänyt nainen katsottiin epäpuhtaaksi. Kolmannen Moosek- 
sen kirjan 12. luvun ohjeiden mukaan synnytys rinnastettiin 
kuukautisiin, ja siksi synnyttänyt nainen ei saanut tulla temp- 
peliin eikä koskea mihinkään, mikä oli pyhää, ennen kuin 
säädetty aika oli kulunut ja säädetyt uhrimenot suoritettu. 
Epäpuhtauden aika oli kaksi kertaa pidempi, mikäli syntynyt 
lapsi oli tyttö. 

Kynttilänpäivän tekstin ydin ei kuitenkaan ole Vanhan 
testamentin uhrimenoissa, vaan vanhan ja uuden liiton mur- 
roksessa, aikojen taitteessa. Sitä symboloi vanha Simeon, joka 
ikään kuin sattumalta törmää nuoreen perheeseen temppeli- 
alueella, Simeon on vanhan liiton miehiä, hän on juutalainen 
ja on odottanut messiasta jo kauan. Nyt hän näkee vastasyn- 
tyneen Jeesuksen ja tietää välittömästi, että kyseessä on Mes- 


sias. Hän kiittää Jumalaa ja on onnellinen siitä, että hän saa 

SW 
»Herra, 
nyt sinä annat palvelijasi rauhassa lähteä, 


niin kuin olet luvannut.» 
v 


kuolla rauhassa nähtyään Jumalan lupauksen täyttyneen. 

Simeon ei nähnyt Jeesuksen kasvua aikuiseksi, hänen jul- 
kista toimintaansa, sovituskuolemaansa, ylösnousemustaan 
tai taivaaseen astumistaan. Siitä huolimatta hän on aivan 
varma siitä, että kyseessä on messias. Hän on ikään kuin täy- 
dellinen vastakohta epäilevälle Tuomaalle, joka ei puolestaan 
voinut uskoa mitään, mitä ei ollut omin silmin nähnyt (Joh. 
20:25). 

Lupaus, odotus, luottamus ja täyttymys ovatkin tämän 
kuvauksen keskeistä aihepiiriä. Raamatun hahmona Simeon 
edustaa hellittämätöntä uskoa Jumalan lupauksiin: luotta- 
musta, jota koko elämän mittainen odotuskaan ei horjuta. 

Kertomus puhuttelee myös elämänsä alussa ja lopussa 
olevien ihmisten kohtaamisena. Simeon on vanha mies ja lä- 
hestyy kuolemaa, mutta ei ole vielä valmis siihen. Hän tulee 
kuitenkin valmiiksi, kun saa vastasyntyneen lapsen käsivarsil- 
leen. Hän näkee, miten elämä tulee jatkumaan hänenkin jäl- 
keensä. Hänen ei tarvitse sitä enää kannatella, vaan hän voi jo 
hellittää, ja Jumala tulee viemään ainutkertaista tapahtumain 
kulkua eteenpäin. 

Simeonin elämää on sävyttänyt luottamus, ja kuoleman 


lähestyessä tämä luottamus saa lopulta täyttymyksensä. Jota- 


kin tällaista luottamusta Jumalaan ja elämään mekin kenties 
yritämme tavoitella jo tämän elämän aikana, vaikka täydelli- 
nen onnistuminen siinä onkin mahdollista vasta rajan toisella 
puolen. Vastasyntyneen ihmisen näkeminen voi kuitenkin 
joskus luoda toivoa tähän yritykseen. Vastasyntynyt, jos kuka, 
kykenee täydesti luottamaan siihen, että elämä kantaa ilman, 


että hänen tulisi sitä kannatella. 


+++ 


Vanajan alttarikaapin kuva esiinkannosta on kokonaisuudes- 
saan kaappia entisöineen Johann Friedlin luomus. Ennen en- 
tisöintiä tässä lokerossa oli yksinäinen naishahmo, josta Friedl 
teki Elisabetin alarivin toiseen lokeroon ja veisti hänelle sin- 
ne kumppaniksi Marian. Elisabetin paikalle hän veisti kuvan 
esiinkannosta ja teki siihen kuuluvan alttaripöydän symmet- 
riseksi viereisen ympärileikkauskuvan kanssa. Ratkaisu on 
perusteltu, sillä on todennäköistä, että Elisabet oli ennen res- 
taurointia eksynyt pois alkuperäiseltä paikaltaan, ja että tässä 


lokerossa on alun perinkin ollut esiinkantoa esittävä kuva. 

Esiinkantoryhmä on näin ollen alttarikaapin ainoa ku- 
vaesitys, josta on säilynyt tekijän itsensä laatima kuvaus. Friedl 
esittelee hahmonsa seuraavasti: » Maria luovuttaa Kristuslap- 
sen ylimmäiselle papille. Taustalla on Josef sekä eräs saatta- 
janainen, jolla on palava kynttilä todellisen valon Kristuksessa 
vertauskuvana ja sitten vielä ylimmäisen papin apulainen.» 
Friedlin asetelman keskiössä ovat siis Simeon ja Jeesus-lapsi, 
ja naisella oleva kynttilä on samalla viittaus kynttilänpäivään. 
Sen sijaan naisprofeetta Hannaa ei Vanajan asetelmassa ole, 
vaikka hänet usein kuvattiin tässä yhteydessä pitämässä lain- 
tauluja tai profetiatekstiä.** 

Kynttilänpäivän evankeliumin keskeinen kohta on myös 
ennustus, jonka Simeon lausuu Marialle: sinun omankin sy- 
dämesi läpi on miekka käyvä. Näin hän ennustaa Jeesuksen 
kuoleman ja sen aiheuttaman tuskan hänen äidilleen. Kysy- 
myksessä on ainoa raamatunkohta, jossa kerrotaan niistä tun- 
teista, joita Jeesuksen kuolema herätti hänen äidissään. Siksi 
tällä esiinkantoa esittävällä kuvalla onkin tietty yhteys kaapin 
ristiinnaulitsemista esittävän kuvan vasempaan alakulmaan, 
jossa Johannes ja Maria Kleofas* kannattelevat murheen 


murtamaa Mariaa. 


KÄRSIMYS 


Tehdäkseen kansalle mieliksi Pilatus päästi 
Barabbaksen vapaaksi, mutta Jeesuksen hän ruoskitti 


ja luovutti ristiinnaulittavaksi. (Mark. 15:15) 


Simeonin synkästä ennustuksesta alttarikaapin kertomus siir- 
tyy suoraan keskelle kärsimyshistorian tapahtumia. Jeesuksen 
julkisesta toiminnasta opettajana ja parantajana alttarikaappi 
ei nykyisellään kerro mitään. On kuitenkin todennäköistä, 
että siitä kertovia kuvia on ollut kaapin ovissa. 

Vanajan alttarikaapin kuvaus Kristuksen ruoskimisesta 
on pienoisveistos, joka on ehkä hankittu valmiina tarvikkee- 
na pienoisveistoksiin erikoistuneelta taiteilijalta. Ruoskimista 
toimeenpanevia sotilaita on kaksi, ja heidän takanaan on kak- 
si miestä seuraamassa tapahtumia. Heistä vasemmanpuolei- 
nen vaikuttaa juutalaiselta. Tällä on ehkä haluttu viitata sekä 
roomalaisten että juutalaisten vastuuseen Kristuksen kärsi- 
myksestä. 

Kristuksen kärsimyshistoria on voimakas kertomus, jossa 
voidaan nähdä useita eri tasoja. Moraaliselta kannalta katsot- 
tuna kysymys on oikeusmurhasta. Tuomarin valtaa käyttävä 


Pilatus tekee ratkaisunsa aivan muilla perusteilla kuin tuoma- 


rin pitäisi tehdä. Kertomuksessa asettuvat vastakkain Pilatus, 
joka ohittaa totuuden ja omantuntonsa, ja Jeesus, joka on val- 
mis kuuntelemaan juuri niitä, johtivatpa ne mihin hyvänsä. 

Teologisesti Jeesuksen kärsimyksessä ja kuolemassa on 
kysymys sovituksesta ja lunastuksesta. Syyttömänä kärsinyt 
Jumalan Poika kärsi sen rangaistuksen, jonka kaikki ihmiset 
olisivat ansainneet. Hän uhrautui, jotta meidän ei enää tarvit- 
sisi uhrautua, vaan jotta me voisimme elää vapaasti. 

Hengellisesti ajateltuna kärsimyshistoria tekee Kristuk- 
sesta Jumalan, joka voi ymmärtää kärsivää ihmistä. Jumala ei 
poista elämästä kärsimystä, mutta kulkee kärsivän ihmisen 
rinnalla, lohduttaa ja ymmärtää, koska on käynyt kärsimyk- 
sen läpi myös itse. 

Psykologian kannalta kärsimyshistoriassa on kysymys rak- 
kaudesta ja kuolemasta, jotka liittyvät yhteen. Kun rakkaus 
voittaa, ja ihminen on valmis rakkauden tähden kohtaamaan 
myös kuoleman, tämä kohtaaminen johtaakin uuteen elä- 
mään. 

Kysymys kärsimyksen tarkoituksesta on ihmisen perus- 
kysymys. Myös alkuseurakunnan kristityt joutuivat kohtaa- 


maan elämässään kärsimystä, ja he kokivat sen kohtalonyh- 


49 


teytenä Kristukseen. Tästä johtuen he saattoivat kehottaa 
toisiaan iloitsemaan kärsimystenkin keskellä. Tloitkaa päin- 
vastoin sitä enemmän, mitä enemmän pääsette osallisiksi Kris- 
tuksen kärsimyksistä, jotta saisitte iloita ja riemuita myös silloin, 
kun hänen kirkkautensa ilmestyy. (1.Piet.4:13) 

Uuden testamentin ajatteluun sisältyy siis näkökulma, jos- 
sa on mahdollista iloita myös kärsimysten keskellä. Tästä ke- 
hittyi myöhemmin kuitenkin askeettinen ja elämänkielteinen 
asenne, jossa ei enää iloitakaan kärsimyksissä, vaan kärsimyk- 
sistä. Tämä uusi näkökulma johti tapauksiin, joissa ihmiset 
varta vasten ruoskivat itseään, hankkiutuivat kärsimyksiin ja 
ihannoivat niitä. 

Tällainen masokistinen ja elämänkielteinen asenne ei siis 
sisälly kärsimyshistorian alkuperäiseen sanomaan. Se on kui- 
tenkin ollut kristinuskon vaivana vuosisatojen ajan. Alun pe- 


rin oli tarkoitus, että meidän ei enää tarvitsisi uhrautua, koska 

= 3 
» Mutta Jeesuksen hän ruoskitti 


ja luovutti ristiinnaulittavaksi.» 
2 


Kristus on sen jo tehnyt. Armo on kuitenkin asia, jota kristi- 
kunnan itsensäkin on ollut erityisen vaikea ymmärtää. 
Kaikkien maailmanuskontojen ongelmana on ollut se, että 
uskontojen kannattajilla on taipumusta ajan mittaan kehittää 
juuri sellaista uskonnollisuutta, josta uskonnon perustaja on 
aikanaan yrittänyt päästä eroon. Tämä pätee myös kristinus- 


koon. 


OLE TERVEHDITTY, 
JUUTALAISTEN KUNINGAS! 


He riisuivat Jeesuksen ja pukivat hänet punaiseen 
viittaan, väänsivät orjantappuroista kruunun 
hänen päähänsä ja panivat ruokokepin 

hänen oikeaan käteensä. He polvistuivat hänen 
eteensä ja sanoivat hänelle pilkaten: 

» Ole tervehditty, juutalaisten kuningas!» 


Jeesuksen pilkkaamista ja kruunaamista orjantappuroilla ku- 
vataan jakeissa Matt,27:28—29, Mark.15:17 ja Joh.19:2. Kirkko- 
vuodessa näitä tekstejä luetaan hiljaisen viikon keskiviikkona. 

Siionin vuoren luostarissa säilytettiin ensimmäisellä kris- 
tillisellä vuosituhannella pyhäinjäännöksenä orjantappu- 
rakruunua, jonka uskottiin olevan alkuperäinen. Se siirrettiin 
sieltä Bysanttiin vuonna 1063, josta kuningas Ludvig Pyhä 
osti sen 1239 ja rakennutti Pariisiin Sainte-Chapellen pyhäin- 
jäännöksen säilytyspaikaksi. 

Tapahtumasarjalla oli suuri vaikutus keskiajan kirkko- 
taiteeseen. Kun ristiinnaulittu Kristus oli aiemmin kuvattu 
voittajana, kultainen kruunu päässään, hänet alettiin nyt ku- 
vata kärsivänä ja orjantappurakruunuun puettuna — vaikka 


Raamatussa ei sinänsä ole mitään viitteitä siitä, että Jeesuk- 


sella olisi ollut orjantappurakruunu päässään vielä ristillä ol- 
lessaankin. Samaan aikaan kun tämä uusi ikonografia levisi 
Euroopassa, kiinnostus kärsimyshistoriaa kohtaan lisääntyi 
muutenkin. 

Vanajan kaapissa sotilaat painavat orjantappurakruu- 
nua Jeesuksen päähän erityisten keppien tai tikkujen avulla. 
Tämä teema oli lähtöisin keskiajan hartauskirjallisuudesta, ja 
se esiintyi siksi usein myös flanderilaisissa alttarikaapeissa 
Antwerpeniläisissä kaapeissa on tavallista, että Kristus ku- 
vataan tässä kohtauksessa istuvana. Sotilaiden lukumäärässä 
on jonkin verran vaihtelua. Zukowon alttarikaapissa heitä on 
kaksi, Aachenin ja Waasen kaapeissa kolme ja Elmptin altta- 
rikaapissa neljä. Joissakin laajoissa tilaustöinä laadituissa kaa- 
peissa heitä esiintyy vielä tätäkin enemmän.” 

Vanajan kaapissakin varsinaisia toimitukseen osallistuvia 
sotilaita on kolme, mutta heidän lisäkseen takavasemmalla on 
kaksi sivustaseuraajaa samalla tavoin kuin ruoskimiskuvauk- 
sessa. 

Kuvatessaan orjantappuroilla kruunaamista erityisten 
keppien avulla keskiajan ihmiset halusivat varmaankin ko- 


rostaa tätä tapahtumaa osana Jeesuksen fyysistä kärsimystä: 


kiduttajien tarkoituksena oli saada orjantappuroiden piikit 
uppoamaan keppien avulla Kristuksen ihon lävitse. Näin 
syntyneet haavat samastettiin Kristuksen muiden kuolinhaa- 
vojen kanssa. 

Alun perin tapahtumassa ei kuitenkaan ollut kysymys 
fyysisestä kärsimyksestä, vaan ennen muuta Jeesuksen häpäi- 
semisestä. Tämä Kristuksen päähän laitettu erikoislaatuinen 
»kruunu» liittyi nimittäin siihen, miten erikoislaatuinen ku- 
ningas hän oli. 

Heprean kielen sana masiah tarkoittaa alun perin voideltua 
ja on aikanaan tullut tarkoittamaan myös kuningasta ja mes- 
siasta. Israelin ensimmäiset kuninkaat olivat Saul ja Daavid, 
jotka hallitsivat noin v. 1000 eKr, minkä jälkeen valtakunta 
jakautui kahtia. Daavidin jälkeläiset hallitsivat eteläistä Juu- 
dan valtakuntaa vuoteen 587 eKr. asti, jolloin Uus-Babylonian 
suurvalta hävitti Jerusalemin, miehitti maan ja vei osan kan- 
saa pakkosiirtolaisuuteen, jolloin kuningassuku sammui. 

Juutalaisuuteen kuuluva Messiaan odotus sai alkunsa tästä 
oman kuninkaan menettämisestä ja Daavidin dynastian sam- 
mumisesta. Aluksi monet toivoivat daavidinsukuisen kunin- 
kaan paluuta, mutta vähitellen masiah alkoi merkitä myös ta- 
vallista kuningasta suurempaa, lopunajallista ja messiaanista 
hahmoa. Tällaisessa tilanteessa Jeesus eli ja vaikutti, ja siksi 
häntä palmusunnuntain ja adventin teksteissä tervehditään- 
kin sanoin Hoosianna, Daavidin poika. 

Israel oli Jeesuksen aikaan edelleen miehitetty maa, vaikka 
miehittävä valtio olikin Babylonian jälkeen vaihtunut ensin 
Persiaksi, sitten Aleksanteri Suuren ja hänen seuraajiensa val- 
takunniksi ja lopulta Rooman suurvallaksi. Joka tapauksessa 
monet odottivat edelleen myös maallista messiasta, joka joh- 
taisi kansan jälleen valtiolliseen itsenäisyyteen. 


Jeesus oli kuitenkin kuninkaana jotakin aivan muuta kuin 


itsenäisyystaistelija. Sen ymmärsivät hyvin myös häntä pil- 
kanneet sotilaat, jotka tekivät hänelle kruunun orjantappu- 
roista. Orjantappura saattaa meistä kuulostaa ehkä jotenkin 
esteettiseltä tai karulla tavalla puhuttelevalta, mutta itse tilan- 
teessa tämän kruunun tarkoitus oli ilman muuta vain pilail- 
la Jeesuksen kustannuksella. Meidän oloissamme Jeesuksen 
päähän olisi ehkä aseteltu voikukkaseppele, ja tunnevaikutus 
olisi ollut samanlainen. 

Sotilaiden pilailun esikuvana oli heidän oma ylin johtajan- 
sa, Rooman imperiumin keisari, joka oli aina triumfin aika- 
na pukeutunut purppuranpunaiseen viittaan ja piti päässään 
laakeriseppelettä ja oikeassa kädessään valtikkaa — ja sotilaat 
tervehtivät häntä sanomalla Ave Caesar — ole tervehditty, kei- 
sari. Osana Jeesuksen kärsimyshistoriaa tämä pelleily Jeesuk- 
sen kustannuksella sai kuitenkin myös sen merkityksen, että 
sotilaat tulivat itse asiassa tietämättään sanoneeksi totuuden 
Jeesuksesta. 

On selvää, että Jeesuksen kärsimyshistoria merkitsi sitä, 
että hänet häpäistiin. Mutta tunsiko hän itse häpeää? Jee- 
sus oli kuitenkin ihminen ja tunsi kaikki ihmisen tunteet. 
Häpeä merkitsee hylätyksi ja torjutuksi tulemista, paljastu- 
mista ja yksinäisyyttä, ja näitä kaikkia kuolemaan tuomittu 
Jeesus epäilemättä koki. Hylätyksi tuleminen kärjistyi ris- 
tillä koettuun epätoivoon siitä, että itse Jumalakin oli hänet 
hylännyt. 

Häpeän pelko on epäilemättä elämän suurimpia voimia. 
Suuren osan ratkaisuistamme me teemme vain välttääksem- 
me uhkaavaa häpeää. Jeesuksen julkisessa toiminnassa onkin 
vaikuttavaa se, että hän kykeni aidosti seuraamaan kutsumus- 
taan välittämättä sen mahdollisesti aiheuttamasta häpeästä. 
Hän oli tekemisissä tullimiesten, huorien ja muiden syntisten 


kanssa, kohtasi sairaita ja hyljeksittyjä, kaatoi rahanvaihtajien 

pöytiä ja oli kaikessa ikään kuin vapaa kuuntelemaan itseään 
muiden reaktioista huolimatta. 

Tämän voi ajatella johtuneen Jeesuksen jumalallisuudesta. 
Toisaalta asiaa voi lähestyä myös hänen ihmisyytensä kaut- 
ta. Jos Jeesus oli vain ihminen, hän kykeni kuitenkin Jumalan 
rakkauden ja läsnäolon avulla kohtaamaan häpeän ja siitä vä- 
littämättä seuraamaan sitä, mikä edustaa totuutta, vapautta ja 
rakkautta. 

Inhimillisesti ajatellen Jeesuksen elämä oli täysi katastrofi. 
Silti juuri se johti ylösnousemukseen, uuteen elämään ja istu- 
miseen Jumalan oikealla puolella. Psykologian kielellä voidaan 
sanoa, että Jeesuksesta tuli eräänlainen häpeän arkkityyppi, 
jonka tarina puhuttelee voimakkaasti juuri siksi, että siinä Jee- 
sus kohtaa suorastaan painajaismaisen häpeän ja hylkäämi- 
sen, mutta pääseekin juuri tämän kohtaamisen kautta uuteen, 


entistä parempaan elämään.” 

28 
» Ole tervehditty, 


juutalaisten kuningas!» 
< 3 


Jos ihminen ei usko Jumalaan, hän voi päätellä tästä, että 
kristinusko on samanlainen ihmismielen luomus kuin kaik- 
ki muutkin uskonnot. Jos ihminen uskoo Jumalaan, hän voi 
puolestaan päätellä, että juuri ihmisen luonut Jumala tiesikin 
parhaiten, miten ihmistä on lähestyttävä. Hän tiesi, mitä me 
syvimmältään kaipaamme, ja rakkaudessaan vastasi juuri tä- 


hän kaipaukseen. 

RISTIN KANTAMINEN 


Aikansa pilkattuaan he riisuivat häneltä viitan, pukivat 
hänet hänen omiin vaatteisiinsa ja lähtivät viemään 
häntä ristiinnaulittavaksi. Matkalla he kohtasivat 
Simon-nimisen kyreneläisen** miehen ja pakottivat 
hänet kantamaan Jeesuksen ristiä. (Matt.27:31—32) 


Aikansa pilkattuaan he riisuivat häneltä purppuravii- 
tan, pukivat hänet hänen omiin vaatteisiinsa ja lähtivät 
kuljettamaan häntä pois ristiinnaulitakseen hänet. 
Jeesuksen ristiä kantamaan he pakottivat erään ohikul- 
kijan, kyreneläisen Simonin, Aleksandroksen ja Rufuk- 


sen isän, joka oli tulossa kaupunkiin. (Mark.15:20—21) 


Jeesusta lähdettiin viemään. Matkalla sotilaat pysäytti- 
vät Simon-nimisen kyreneläisen miehen, joka oli tulossa 
kaupunkiin, ja panivat hänet kantamaan ristiä Jeesuk- 
sen jäljessä. Mukana seurasi suuri väkijoukko, myös 
monia naisia, jotka valittivat ääneen ja itkivät Jeesusta. 
Mutta Jeesus kääntyi heihin päin ja sanoi: » Älkää 


minua itkekö, Jerusalemin tyttäret, itkekää itseänne 


ja lapsianne. Tulee aika, jolloin sanotaan: »Autuaita 


ovat hedelmättömät, autuaita ne kohdut, jotka eivät ole 
synnyttäneet, ja rinnat, jotka eivät ole lasta ruokkineet.» 
Silloin ihmiset sanovat vuorille: ;Kaatukaa meidän 
päällemme», ja kukkuloille: Peittäkää meidät.» Jos näin 
tehdään vihannalle puulle, mitä tapahtuukaan kuival- 
le!» (Luuk. 23:26—31) 


Kantaen itse ristiään hän kulki kaupungin ulkopuolelle 
paikkaan, jota kutsutaan Pääkallonpaikaksi, heprean 
kielellä Golgata. (Joh.19:17) 


Jeesuksen viemisestä Golgatalle ristiinnaulittavaksi kerrotaan 
kaikissa neljässä evankeliumissa, mutta kuvaukset poikkeavat 
jonkin verran toisistaan. 

Markuksen versio on evankeliumeista vanhin. Siitä voi 
saada käsityksen, että Simon Kyreneläinen määrättiin ris- 
tinkantajaksi heti matkan alusta lähtien. Tämä voisi olla his- 
toriallisesti ymmärrettävääkin; olihan Jeesus juuri ruoskittu 
miltei hengiltä. 

Jos satunnaista kristittyä pyydetään kertomaan Jeesuksen 


matkasta Golgatalle, hän kuitenkin todennäköisesti muistelee 

» Älkää minua itkekö, Jerusalemin tyttäret, 


itkekää itseänne ja lapsianne.» 
2 


Jeesuksen kantaneen aluksi itse ristiään jonkin aikaa, mutta 
väsyneen sitten, minkä jälkeen sadanpäällikkö olisi määrännyt 
sattumalta ohi kulkeneen Simon Kyreneläisen kantamaan 
ristin perille. 

Jeesuksen väsymisestä sinänsä ei kuitenkaan kerrota yh- 
dessäkään evankeliumissa. Kuva ristinsä alle uupuvasta Jee- 
suksesta onkin hyvä esimerkki siitä, miten me kuulemme ker- 
tomuksia. Jos itse kertomuksesta tuntuu puuttuvan jotakin, 
mielikuvitus täydentää puuttuvat osat. Koska sekä Matteus 
että Luukas kertovat, että Simon määrättiin ristinkantajaksi 
nimenomaan matkalla, kuulijan mieli rakentaa kuvan ristin 
alle uupuvasta Jeesuksesta, vaikka siitä ei missään puhutakaan. 

Luukkaan versio on ainoa, jossa mainitaan Simonin kan- 
taneen ristiä Jeesuksen jäljessä. Tämän voi ajatella viittaavan 
heidän järjestykseensä kulkueessa, mutta monet kristityt su- 
kupolvet ovat ymmärtäneet tämän ilmauksen tarkoittavankin 
sitä, että Jeesus ja Simon kantoivat ristiä yhdessä: Jeesus toi- 
sesta ja Simon toisesta päästä. 

Tämä ratkaisu näkyy myös alttarikaapin kuvassa, jossa 
Simon kannattelee Jeesuksen ristin pystypuuta. Ajatus sii- 
tä, että Jeesus ja Simon kantoivatkin ristiä yhdessä, voidaan 
nähdä keinona poistaa ristiriita Johanneksen ja kolmen muun 


evankeliumin väliltä: Johanneshan ei mainitse Simonia lain- 


To 


äoessa 


kaan, vaan kertoo Jeesuksen kantaneen ristiään itse koko mat- 
kan. 

Historiallisesti ajatellen ei kuitenkaan ole todennäköistä, 
että Simon ja Jeesus olisivat kantaneet ristiä yhdessä. Muista 
lähteistä näet tiedetään, että ristiinnaulitut eivät käytännössä 
kantaneet kokonaista ristiä, vaan pelkkää poikkipuuta eli pa- 
tibulumia. Tämä kiinnitettiin sitten vasta naulaamisen yhtey- 
dessä pylvääseen, joka odotti teloituspaikalla. 

Mikä sitten on historiallinen totuus? Kantoiko ristiä Si- 
mon vai Jeesus vai molemmat yhdessä? Vai vaihtoivatko he 
kantamusta sotilaiden käskystä matkan varrella? Varmaa vas- 
tausta ei voida saada. Historiantutkija voi kuitenkin olettaa, 
että perimätietoa Simon Kyreneläisestä tuskin olisi syntynyt 
tyhjästä, ellei tapauksella olisi minkäänlaista historiallista 
pohjaa. 

Voitaisiin siis ajatella, että todellisuudessa sotilaat pakot- 
tivat satunnaisen ohikulkijan kantamaan ristin poikkipuuta, 
koska Jeesus oli juuri ruoskittu. Kun evankelista Johannes sit- 
ten kirjoitti omaa kuvaustaan tapahtumista noin kuusikym- 
mentä vuotta myöhemmin, hän kuitenkin katsoi Jeesuksen 
kantaneen tristinsä itse, ehkä siksi, että kuva ristiään kanta- 
vasta Jeesuksesta symboloi niin hyvin maailman syntivelkaa 
kantavaa Kristusta. 

On myös mahdollista, että Johannes sivuutti Simonin roo- 
lin tietoisesti. Hän olisi voinut näin toimiessaan haluta hillitä 
niitä jo alkuseurakunnan aikana levinneitä huhuja, joiden mu- 
kaan Jeesusta ei ollutkaan todellisuudessa ristiinnaulittu, vaan 
joku toinen, vaikkapa Simon Kyreneläinen, hänen sijastaan. 

Hengellisesti ajateltuna kysymys ristinkantajan henkilöl- 
lisyydestä on kuitenkin sivuseikka. Alttarikaapissa Jeesuksen 
selkään kuvattu risti ei nimittäin ensisijaisesti edes kuvaa his- 


toriallisen henkilön Jeesus Nasaretilaisen teloitusvälinettä, 

Pyhä Veronika kuivaa liinalla Kristuksen kasvoja. 


vaan se on tehty meitä, kuvan katsojia varten, ja se kuvaa sym- 
bolisesti meidän syntejämme, joita Kristus kantaa harteillaan. 
Toisaalta ristiään kantava Kristus voi tarjota myös samastu- 
miskohteen ihmiselle, joka itse joutuu kantamaan elämässään 
erilaisia ristejä — ja toivoisi Vapahtajan vapauttavan hänet 
niistä. 

Jeesuksen kärsimyshistoria on ihmiskunnan voimak- 
kaimpia kertomuksia, mikä tarkoittaa, että se kuuluu suur- 
ten myyttien luokkaan. Myyteissä ei sinänsä ole millään lailla 
oleellista se, perustuvatko ne mielikuvitukseen vai tositapahtu- 
miin. Myytistä tekee myytin se, miten se vaikuttaa kuulijan tai 
lukijan elämään. Myytti on ajaton ja paikaton, se tulee todeksi 
yhä uudelleen ihmisten elämässä, se kuvaa ja jäsentää myytin 
kuulijoiden omaa elämää, tunteita ja kokemuksia, ja kertoo ih- 
misille, keitä he ovat, mistä he ovat tulossa ja minne menossa. 

Onko Jeesuksen kärsimyshistoriakin siis vain myytti? Se 
on myytti, mutta ei »vain myytti», kysymys on positiivisesta, 
ei negatiivisesta asiasta. Myyttien totuus on joka tapauksessa 
kaikkein merkittävintä totuutta. Elämän perimmäisimmät 
kysymykset ovat kiteytyneet juuri niihin. 

Jeesuksen kärsimyshistoria olisi joka tapauksessa myytti- 
senä kertomuksena merkittävä kertomus, vaikka se olisi pel- 
kästään mielikuvituksen tuotetta, Kristillisessä uskossa kui- 
tenkin katsotaan, että se on myyttisen luonteensa lisäksi myös 
historiallisen tapahtumasarjan kuvaus. 

Tämänkaltaista pohdiskelua käytiin itse asiassa kiivaasti 
nimenomaan kristinuskon alkuaikoina. Valtavirran kristinus- 


kon tärkein vastustaja oli gnostilaisuus, jonka piirissä katsot- 


tiin, ettei Jeesus ollut todellinen ihminen, vaan henkiolento, 


ja että Jeesuksen elämän tapahtumilla oli lähinnä symbolista 
merkitystä pelastuksessa, joka oli heidän mukaansa ihmisen 
sisäinen kasvutapahtuma. 

Kristinusko sanoutui tästä irti ja korosti sitä, että Jeesus oli 
nimenomaan todellinen historiallinen henkilö, ja että evanke- 


liumien kertomukset ovat todella tapahtuneet. Tämä on myös 

Työkaluja kantava mies. 


neitseestäsyntymisopin varsinainen sanoma: Jeesus oli todel- 
linen ihminen, lihaa ja verta, ja hän oli syntynyt naisesta niin 
kuin kaikki muutkin. 

Oppi Jeesuksen ihmisyydestä ja historiallisuudesta on kris- 
tinuskossa luovuttamatonta. Siitä huolimatta Raamatun ker- 
tomusten sanoma on ilman muuta luonteeltaan symbolista ja 


myyttistä. Näiden näkökulmien ei tarvitse riidellä keskenään. 
+ + + 


Vanajan alttarikaapin ristinkantokuvassa on kuitenkin myös 
yksi yksityiskohta, joka ei ole lainkaan historiallinen, vaan yk- 
sinomaan myyttinen. Kyseessä on nainen, joka ojentaa liinaan- 
sa kuivatakseen sillä ristiä kantavan Kristuksen kasvoja. Hän 
on katolisen kirkon kunnioittama pyhimys, Pyhä Veronika. 

Raamatussa Veronikasta ei kerrota mitään, mutta Uuden 
testamentin jälkeen kirjoitetuissa Pilatuksen teoissa Veronikaa 
pidetään samana naisena, josta Jeesus oli parantanut veren- 
vuototaudin (Matt.9:20). Legendan mukaan Veronika kui- 
vasi liinallaan ristiä kantaneen Jeesuksen kasvot, jolloin kuva 
Vapahtajan kasvoista jäi liinaan. Liinasta tuli tämän jälkeen 
tärkeä pyhäinjäännös. 

Sittemmin Veronika toi liinan Roomaan ja paransi sillä 
jonkin sairauden keisari Tiberiuksesta. Pyhäinjäännös talletet- 
tiin sittemmin Pietarinkirkkoon, jossa se tiettävästi on tänäkin 
päivänä. Katoliset kunnioittavat Pyhää Veronikaa hänen lau- 
peudentyönsä johdosta, ja hänen symbolinsa on liina, johon 


on kuvattu orjantappuroilla kruunatut Kristuksen kasvot. 


Koria kantava mies. 


Veronikan legenda liittyy läheisesti ns. Torinon käärinlii- 
naan, johon on myös uskottu jäljentyneen Kristuksen kuva. 
Veronikan nimi on todellisuudessa peräisin kreikankielises- 
tä nimestä Bepevikn, joka tarkoittaa »voiton kantajaa», mutta 
kansanetymologioissa nimen taustalla nähtiin jo varhain la- 
tinankielen sanat vera ja icon — »todellinen kuva» tai »aito 
ikoni». 

Veronikan lisäksi tähän asetelmaan on kuvattu myös Kris- 
tuksen lempiopetuslapsi Johannes ja äiti Maria, jotka seu- 
raavat Kristusta tämän jäljessä. Heitä on kuitenkin vaikeaa 
nähdä kauempaa, koska he jäävät piiloon ristin poikkipuun 
taakse. Johannes ja Maria on kuvattu kaikkiin kolmeen suu- 
reen kuvaan, näyttävimmin keskimmäisen kuvan alakulmaan. 

Asetelman takaseinällä on mies, joka on pukeutunut pelk- 
kään paitaan ja jonka käsivarret on sidottu kiinni selkään. 
Hän on toinen ryöväreistä, todennäköisesti katumaton ryö- 
väri Gestus, jota sotilaat vievät ristiinnaulittavaksi yhdessä 
Jeesuksen kanssa. Toinen ryöväri on puolestaan kuvattu pie- 
nikokoisena hänen eteensä. Hänen kasvonsa jäävät lattialta 
katsottaessa kokonaan koristelistan taakse. 

Asetelman vasemmassa etupaneelissa on mies, joka kantaa 
vyöllään poraa, vasaraa ja nauloja. Hänen kanssaan samaan 
sarjaan kuuluu oikean etupaneelin mies, joka kantaa olallaan 
koria, vaikka Friedl pitikin tätä oikeanpuoleista miestä kul- 
kuetta johtavana hovinarrina. Riitta Kilpi piti heitä molempia 
kuitenkin sotilaina, jotka kantavat mukanaan teloituksessa 
käytettäviä »piinavehkeitä». Ilmeistä onkin, että miehet liitty- 


vät keskeisesti kohta pystytettävään ristiin, olivatpa he sitten 


sotilaita” tai kenties ristin rakentaneita puuseppiä. Saman- 


kaltaisia hahmoja on muun muassa belgialaisessa Neerhare- 
nin alttarikaapissa, jossa vastaavassa paikassa olevan miehen 


korista pilkistää saha. 

KATSO, JUMALAN KARITSA 


Alttarikaapin ydin on sen keskellä oleva suuri kuvaus Jee- 
suksen ristiinnaulitsemisesta. Kyseessä on koko kaapin var- 
sinainen sanoma, jota kaikki muut kuvat kehystävät ja jo- 
hon ne myös jollakin tavoin liittyvät. Jeesuksen kuolemasta 
kerrotaan laajasti kaikissa evankeliumeissa (Matt.27:33—56, 
Mark.15:22—41, Luuk.23:32—49 ja Joh.19:18—37). 
Kertomusten yksityiskohdissa on eroavaisuuksia. Merkit- 
tävin ero syntyy kuvauksissa Jeesuksen omasta suhtautumi- 
sesta kuolemaansa. Matteuksen ja Markuksen kuvauksissa 
Jeesus todella kärsii ja huutaa ääneen tuskaansa ja epätoi- 
voaan. Ainoat sanat, jotka hän ristiltä lausuu, kuvaavat epä- 
toivoista kokemusta siitä, että itse Jumalakin oli hylännyt hä- 
net. Varhaisin evankelista Markus on tallettanut nämä sanat 
arameankielisinä, joka oli Jeesuksen äidinkieli, Matteus on 
puolestaan kirjannut samat sanat hepreankielisessä asussa. 
Luukkaan ja Johanneksen kuvaukset Jeesuksesta ristillä 
muodostavat voimakkaan vastakohdan Matteuksen ja Mar- 
kuksen kuvaamalle epätoivolle. Sekä Luukkaan että Johan- 
neksen kuvauksissa Jeesus näyttää koko ajan pysyvän tyynenä 
ja hallitsevan tilanteen. Ristiltä käsin hän käy vielä keskuste- 


luja ryöväreiden kanssa, järjestää perhe-elämäänsä, huolehtii 

kirjoitusten täyttymisestä ja näyttää jopa päättävän itse kuo- 
lemansa ajankohdan ilmoittamalla, milloin se on täytetty. 

Nämä kaksi näkökulmaa ovat niin erilaisia, että niin Luuk- 
kaan kuin Johanneksenkin teksteistä on vaikeaa löytää kohtia, 
joihin huudon Jumalani, Jumalani, miksi hylkäsit minut voisi 
sijoittaa niin, että se sopisi kokonaisuuteen. Näissä kuvauksis- 
sa Jeesuksen usko Jumalan johdatukseen ja suunnitelmaan on 
käytännössä horjumaton. 

Myöhemmin kummallakin näistä näkökulmista on kui- 
tenkin ollut paljon teologista ja hengellistä merkitystä kris- 
tityille. Kokemus Jumalan hylkäämäksi joutumisesta on ollut 
kristityille tärkeä, mutta yhtä lailla merkittävä on ollut koke- 
mus Jeesuksen aktiivisesta rakkaudenteosta, jolla hän tietoi- 
sesti tahtoi antaa itsensä uhriksi koko maailman puolesta. 
Kärjistäen voisikin sanoa, että Matteus ja Markus kuvaavat 


ihmisen kuolemaa, Luukas ja Johannes puolestaan Jumalan. 
+++ 


Alttarikaapin kuvaus Jeesuksen kuolemasta edustaa perinteis- 


tä ikonografista kaavaa, joka liittyy kahdesta edellä mainitus- 


ta linjasta jälkimmäiseen, Luukkaan ja Johanneksen edusta- 
maan tulkintaan. Kaikkein lähimpänä alttarikaapin asetelmaa 
on Johanneksen kertomus, sillä kaapin kuvaamia apostoli Jo- 
hannesta tai Jeesuksen kyljen puhkaissutta sotilasta ei muissa 
evankeliumeissa edes mainita. Toisaalta kaapissa on mukana 
myös sadanpäällikkö, josta Johannes ei tiedä mitään, mutta 
jonka kaikki kolme muuta puolestaan mainitsevat. Asetelman 
yksityiskohtien selittämiseksi tarvitaan siis vähintään Luuk- 
kaan ja Johanneksen evankeliumit, mutta mukana on näiden 
lisäksi vielä vähintään yhden katolisen legendan aineistoa. Tä- 
hän palataan alla lähemmin. 

Jeesus on kuvattu alttarikaapin ristillä melko levollisena. 
Hänen asentonsa tai ilmeensä eivät kuvasta erityistä kärsi- 
mystä. Tarkoitus onkin kuvata tilannetta, jossa Jeesus on juuri 
kuollut, kuten myöhäiskeskiajan kirkkotaiteessa oli tapana. 

Jeesuksen kanssa ristiinnaulittuja ryöväreitä ei mainita 
raamatunkertomuksissa nimeltä. Kristillisessä perinteessä 
he saivat kuitenkin useita nimiä, joista tunnetuimmat ovat 
Dismas ja Gestus. Ikonografiassa Dismas kuvattiin aina Jee- 
suksen oikealle puolelle, katsojan näkökulmasta vasemmalle. 
Hän oli katuva ryöväri, jonka Jeesus lupasi pääsevän hänen 
kanssaan paratiisiin; teologisesti hän symboloi myös kirkkoa 
ja ylipäätään hyvää. Myös Vanajan kaapissa Kristus ja Dismas 
ovat kääntyneet toisiaan kohti. 

Kristuksen vasemmalle puolelle on puolestaan kuvattu 
katumaton ryöväri Gestus, joka on kääntänyt vihamielisen 
katseensa pois Jeesuksesta. Siinä, missä Dismas symboloi 
kristillistä kirkkoa, Gestus puolestaan edustaa synagogaa — 
eli juutalaisia, jotka eivät uskoneet Jeesukseen. 

Tämä kahtiajako toteutuu myös laajemmin koko ristiin- 
naulitsemiskuvauksessa, jossa »hyvät ihmiset» ovat Kristuk- 


sen katseen alla hänen oikealla puolellaan, eli katsojan nä- 

29 
»Se on täytetty.» 
2» 


kökulmasta vasemmalla. Vastaavasti Gestuksen alapuolella 
ovat kokoontuneina asetelman vähemmän sympaattiset hen- 
kilöhahmot.? Tämä asettelu kuvaa viimeistä tuomiota, jossa 
Kristus asettaa lampaat oikealle ja vuohet vasemmalle puolel- 
leen (Matt.25:31—46) 

Erityisesti Alppien pohjoispuolisessa kirkkotaiteessa käy- 
tettiin paljon erilaisia versioita ristien ja ristiinnaulitsemis- 
ten kuvaamisessa. Myös Vanajan kaapissa Kristuksen risti 
on kultainen, ryövärien ristit puolestaan raakapuusta tehdyt 
T-ristit, joihin ryövärit on kiinnitetty köysin. 

Historiallinen tosiasia onkin, että ristiinnaulittujen kädet 
kiinnitettiin välillä naulaten, välillä köysin. Raamatuntekstit 
eivät kuitenkaan puhu mitään siitä, että Jeesus ja ryövärit olisi 
tässä tilanteessa ristiinnaulittu eri tavoin. Syyt kirkkotaiteen 
esitystapaan ovatkin ilmeisen teologiset: on haluttu välttää 
vaikutelmaa, että ryövärit olisivat kärsineet yhtä paljon kuin 
Jeesus. 

Hengellisessä mielessä Jeesus ja ryövärit voitaisiin kuiten- 
kin aivan hyvin kuvata yhtä kärsivinä ilman että asiasta syn- 
tyisi mitään ongelmaa. Jeesuksen ristinkuoleman ydin ei ole 
siinä, että hän olisi kärsinyt nimenomaan ruumiillisesti muita 
enemmän. Ristiinnaulitsemista harjoitettiin satojen vuosien 
ajan, ja yhä edelleen moni vaikkapa vuosia sairastanut ihmi- 


nen on varmasti kärsinyt fyysisesti Vapahtajaa enemmän, ku- 


ää 

2 
»Jeesus, muista minua, 


kun tulet valtakuntaasi.» 
EN 


ten viisas suntio toteaa Ingmar Bergmanin elokuvassa Talven 
valoa. 

Ristiinnaulittujen takana siintää Jerusalemin kaupunki. 
Golgata, jossa teloitus pantiin toimeen, olikin jonkin verran 
kaupungin ulkopuolella. Jeesuksen ristin päällä on myös hä- 
nen tuomiostaan kertova INRI -kyltti, mutta se jää niin koris- 
tekuvion taakse, että sen voi nähdä vain aivan läheltä. 

Ristiinnaulittujen takana on seinä, joka on koristeltu vi- 
noneliökuvioin. Samanlainen kuviointi on alttarikaapin taka- 
na olevassa kuori-ikkunassa. Ikkuna osoittaa itään, mikä on 
nousevan auringon, ylösnousemuksen ja Kristuksen toisen 
tulemisen suunta. 

Ristien ympärille on kuvattu joukko teloitusta toimeen- 
panevia sotilaita. Raamatussa heitä ei mainita nimeltä, mutta 
osa heistä sai myöhemmin nimen ktistillisissä legendoissa. 


Tällainen hahmo on Longinus, joka legendan mukaan oli se 


Sotilas ristin juurella. 
Ristiinnaulitun takana Jerusalemin kaupunki, 
sotilaan oikean jalan edessä pienikokoinen Magdalan Maria. 

Ratsun selässä istuva Longinus pitää oikeassa kädessään keihästä 
ja osoittaa vasemman kätensä etusormella sokeaa silmäänsä. 


sotilas, joka puhkaisi Jeesuksen kyljen keihäällään. Tarinan 
mukaan Longinuksen toinen silmä oli sokea, mutta kun hän 
oli puhkaissut Jeesuksen kyljen ja haavasta oli tippunut verta 
hänen silmäänsä, se tuli näkeväksi. 

Tarinasta tunnetaan erilaisia versioita. Varhaisin on pe- 
räisin Pilatuksen teoista, kirjasta, joka syntyi mahdollisesti 
200-luvulla ja joka aikanaan vaikutti huomattavasti keskiajan 
kansanhurskauteen. Keskiajalla Longinuksen legendasta ker- 
rottiinkin ajan suosikkiteoksessa Kultaisessa legendassa, joka 
oli kokoelma useita pyhimystarinoita. 

Vanajan kaapissa Longinus on kuvattuna ristin alla vasem- 
malla. Hän pitää oikeassa kädessään pitkää keihästä ja osoit- 
taa vasemman kätensä etusormella sokeaa silmäänsä. 

Longinuksen kuvalla on tärkeä paikka kaapin ehtoolliseen 
liittyvässä symboliikassa. Keskiajan ihmisten mielissä juuri 
Jeesuksen kylkihaavasta vuotanut veri yhdistettiin ehtool- 
lismaljassa tarjolla olevaan Kristuksen vereen. Niinpä kuva 
Longinuksesta keihäineen on keskellä kaappia, juuri sen pai- 
kan yläpuolella, jossa messua toimittava pappi asettaa ehtool- 
lisen ja jossa ehtoollisviini muuttuu Kristuksen vereksi. 

Kärsivän ja kuolevan Kristuksen veri ei siis vuoda kyl- 
kihaavasta ainoastaan Longinuksen sokeaan silmään, vaan 
symbolisessa mielessä edelleen alttaripöydällä olevaan ehtool- 
lismaljaan ja siitä messuun osallistuvan seurakunnan pelas- 
tukseksi ja voimanlähteeksi. 

Longinuksen oikealla puolella oleva sotilas osoittaa etu- 


sormellaan ristiinnaulittua Kristusta. Hän on sadanpäällikkö, 


Sadanpäällikkö. 


joka Luukkaan mukaan vakuuttui Jeesuksen kuoleman jäl- 
keen siitä, että tämä oli viaton — ja Matteuksen ja Markuksen 
mukaan siitä, että tämä oli Jumalan Poika. 

Näiden sotilaiden taakse, aivan ristin juureen, on kuvattu 
pikkuriikkisen kokoinen polvistunut nainen, Magdalan Ma- 
ria. Hahmoa ei pääse näkemään kirkon lattialta käsin, ja se 
edustaa myöhäiskeskiajalla yleistynyttä tapaa kuvata Magda- 
lan Maria tunteidensa vallassa kiipeämässä ristin juurelle. 

Asetelman muut sotilaat ovat ylhäällä ristiinnaulittujen 
ympärillä. Yksi heistä pitää kädessään erikoislaatuisen nä- 
köistä esinettä, joka tarkemmin katsottaessa osoittautuu pii- 
lossa olevan miekan kahvaksi. Tälle paikalle keskiajan taitees- 
sa kuvattiin tavallisesti Stefaton: hän oli legendan mukaan se 
sotilas, joka tarjosi Jeesukselle juotavaksi etikkaa eli hapanvii- 
niä. Hänellä oli kädessään aina ruoko, jonka päässä hän ojen- 
si hapanviiniin kastetun sienen Jeesukselle. Vanajan kaapista 
Stefaton on kuitenkin jätetty pois. 

Alareunan vasemmassa kulmassa apostoli Johannes kan- 
nattelee Neitsyt Mariaa, joka vaipuu maahan surun murta- 
mana. Teema tunnetaan taidehistoriassa nimellä Marian 
pyörtyminen. Heidän oikealla puolellaan on kaksi naista, 
joista vasemmanpuoleinen auttaa Johannesta Neitsyt Marian 
kannattelemisessa. Hän on pukeutunut turbaaniin ja hänen 
hiuksensa ovat avoimet. Toinen naisista seisoo sivuttain kädet 
rukousasennossa. 

On selvää, että mainitut kaksi naista kuuluvat perinteisiin 


taidehistorian tuntemiin Marioihin, mutta kuka heistä on 


JI 


Marian pyörtyminen ristin juurella: 
Apostoli Johannes, Neitsyt Maria ja tämän sisaret Maria Kleofas 
ja Maria Salome. 


kuka, ei ole täysin varmaa. Vasemmanpuoleinen nainen tuo 
ensiksi mieleen Magdalan Marian, joka kuvattiin usein juuri 
kauniina ja hiukset avoimina, ja hän oli usein mukana tämän- 
kaltaisissa Johannes ja kolme Mariaa -asetelmissa”. 

Vanajan ristiinnaulitsemiskuvauksessa Magdalan Maria 
on kuitenkin jo kuvattu pienikokoisena ristin juurelle, joten 
ei ole todennäköistä, että hän olisi tässä asetelmassa kahteen 
kertaan. Lisäksi Magdalan Maria voidaan tunnistaa varmasti 
alttarikaapin oikean reunan suremisasetelmassa, eivätkä hä- 
nen hiuksensa sielläkään ole avoimet. Onkin todennäköistä, 
että Johanneksen ja Neitsyt Marian oikealla puolella olevat 
naiset ovat Neitsyt Marian sisaret Maria Kleofas** ja Maria 
Salome; mutta kumpi on kumpi, on vaikea ratkaista. 

Alareunan oikeassa kulmassa on puolestaan kaksi kes- 
kenään juttelevaa sivuhenkilöä, jotka ovat vääntäytyneet 
erikoisiin asentoihin. Friedl piti heitä sotilaina, minkä takia 
hän veistikin oikeanpuoleisen miehen käteen suurikokoisen 
tapparan. Taidehistorian näkökulmasta miehet ovat esimerk- 


kejä niin sanotusta Antwerpenin mannerismista, jota kuva- 


a 4 
» Sitten hän sanoi opetuslapselle: 
katso, äitisi!» 
2& 


taan tarkemmin sivulla 19. Heidän luonnettaan arvioitaessa 
voidaan huomioida, että he seisovat Gestuksen puoleisessa 
reunassa, »pahojen ihmisten» puolella. 

Kristuksen kuolema ristillä ja hänen nousemisensa kuol- 
leista kolmantena päivänä muodostavat koko kristinuskon 
kertomuksen ytimen. Jumala tuli ihmiseksi, Hän otti kan- 
taakseen ihmisyyden kivun, kärsimyksen, heikkouden ja lo- 
pulta myös kuoleman. Juuri se johti kuitenkin lopulta ylös- 


nousemukseen ja uuteen elämään Jumalan oikealla puolella. 


Ristin juurella on kaksi sotilasta tai sivuhenkilöä, jotka 

erityisesti edustavat Antwerpenin manneristista tyylisuuntaa. 
Vasemmanpuoleinen seisoo luonnottoman vääntyneessä asennossa, 
oikeanpuoleisella miehellä on kolme erilaista, toinen toistaan 
mielikuvituksellisempaa päähinettä. 

SUREVAT KUOLLEEN = 
VAPAHTAJAN YMPÄRILLÄ 


Muuan neuvoston jäsen, Joosef, joka oli kotoisin juuta- 
laisesta Arimatian kaupungista, ei ollut yhtynyt neu- 
voston päätökseen eikä osallistunut sen toimiin. Hän 
oli hyvä ja hurskas mies ja odotti Jumalan valtakuntaa. 
Joosef meni Pilatuksen puheille ja pyysi Jeesuksen ruu- 
mista. Hän otti sen ristiltä, kääri pellavavaatteeseen ja 
pani kallioon hakattuun hautaan, johon ei vielä ollut 
haudattu ketään. Oli valmistuspäivä, sapatti oli juuri 
alkamassa. Naiset, jotka olivat Jeesuksen kanssa tul- 
leet Galileasta, lähtivät Joosefin mukaan. He näkivät, 
kuinka Jeesuksen ruumis pantiin hautaan. Palattuaan 
kaupunkiin he hankkivat tuoksuvia öljyjä ja voiteita, 
mutta sapatin he viettivät levossa lain käskyn mukaan. 
(Luuk.23:50—56) 


Tämän jälkeen muuan Joosef, joka oli kotoisin Arima- 
tiasta, pyysi Pilatukselta, että saisi ottaa Jeesuksen 
ruumiin ristiltä. Hän oli Jeesuksen opetuslapsi, joskin 
salaa, sillä hän pelkäsi juutalaisia. Pilatus suostui pyyn- 
töön, ja Joosef tuli ja otti ruumiin alas. Paikalle tuli 


myös Nikodemos, se mies, joka ensi kerran oli käynyt 


Jeesuksen luona yöllä, ja hänellä oli mukanaan sata 
mittaa mirhan ja aaloen seosta. Miehet ottivat Jeesuk- 
sen ruumiin ja kietoivat sen käärinliinoihin pannen 
mukaan tuoksuaineita, niin kuin juutalaisten on 
tapana tehdä haudatessaan vainajansa. Siellä, missä 
Jeesus ristiinnaulittiin, oli puutarha, ja puutarhassa 
oli uusi hauta, johon ei vielä ollut haudattu ketään. 
He panivat Jeesuksen siihen, koska oli juutalaisten 
juhlan valmistuspäivä ja se hauta oli lähellä. 
(Joh.19:38—42) 


Kristuksen kuoleman, hautaamisen ja ylösnousemuksen 
ajankohdat ovat kiinteästi sidoksissa juutalaiseen viikkoryt- 
miin. Viikon viimeinen päivä eli sapatti oli lauantaina, ja sil- 
loin kaikki työnteko oli kiellettyä. Vuorokausi vaihtui aina 
alkuillasta, meidän kellomme mukaan kuuden aikaan. 
Kristuksen hautaaminen tapahtui siis perjantaina iltapäi- 
vällä hieman ennen kello kuutta, kun sapatti oli juuri alka- 
massa. Siitä kerrotaan kaikissa neljässä evankeliumissa. Ruu- 
miin voitelemista koskevat kuvaukset poikkeavat kuitenkin 


kaikki toisistaan. 

Apostoli Johannes tukee Neitsyt Mariaa ja estää häntä 
heittäytymästä poikansa ruumiin päälle. 


Luukkaan kuvauksen mukaan naiset hankkivat voiteet jo 
perjantaina, mutta eivät ehtineet voidella ruumista ennen sa- 
patin alkamista. He viettivät lauantain levossa ja tulivat hau- 
dalle voiteiden kanssa ensimmäisenä mahdollisena ajankoh- 
tana, heti aamulla uuden viikon ensimmäisenä arkipäivänä eli 
sunnuntaina, 

Matteus ei kerro voiteiden hankkimisesta mitään, Mar- 
kuksen mukaan naiset taas hankkivat voiteita vasta sunnun- 
taiaamuna. Johanneksen mukaan Kristuksen ruumis taas eh- 
dittiinkin voidella ennen sapattia, ja sen tekivät naisten sijaan 


miehet, Joosef ja Nikodemos, heti perjantai-iltana. 


Kristuksen ristiltäottamista ja hautaamista on kuvattu kris- 
tillisessä ikonografiassa jo varhain. Ajallisesti näiden tapahtu- 
mien väliin sijoittuvasta Kristuksen suremisesta tuli 1100-lu- 
vulla oma aiheensa kristilliseen kuvataiteeseen, ja juuri tästä 
teemasta on kysymys Vanajan alttarikaapin oikean reunan 
suuressa kuva-asetelmassa.*" 

Kuvaus seuraa vakiintunutta ikonografista kaavaa, jossa 
näkyy erityisesti Luukkaan ja Johanneksen evankeliumien 
vaikutus. Niin Joosef kuin naisetkin esitetään tässä Jeesuksen 
ruumiin voitelijoina — joskaan varsinainen voiteleminen ei ole 
kuvassa vielä meneillään, vaan sitä edeltävä sureminen. 

Suremisteeman mukaisesti Joosef Arimatialainen kannat- 


telee Kristuksen ruumista suuren pellavaliinan avulla. Hän 


on laskemassa ruumista marmorikivelle, joka perimätiedon 
mukaan sijaitsi jossakin Golgatan ja Puutarhahaudan välillä, 
ja jota käytettiin Jeesuksen ruumiin voitelemisen paikkana. 
Raamatussa tällaista marmorikiveä ei mainita, mutta sure- 
misteema syntyikin keskiajalla ennen muuta mysteerinäytel- 
mien vaikutuksesta. 

Suremiskuviin kuuluu myös Johanneksen evankeliumin 
mainitsema Nikodemos, joka auttoi Joosefia. Vanajan kaa- 
pissa Nikodemosta ei kuitenkaan ole, sillä Joosefin takana 
oleva pienikokoinen mies on sivuhenkilö, joka on kietaissut 
viittansa ristiinnaulitsemisessa käytettyjen kolmen naulan 
ympärille." Neitsyt Maria kuvataan suremisasetelmissa aina 
lähelle Jeesuksen päätä, usein siten, että apostoli Johannes 
tukee häntä ja koettaa estää häntä heittäytymästä poikansa 
ruumiin päälle. Juuri näin on myös Vanajan kaapin asetel- 
massa. 

Samalla tavoin ikonografisen kaavan mukaisesti asetel- 
maan on kuvattu Magdalan Maria, joka asetettiin suremisku- 
vissa aina Jeesuksen jalkopäähän voiderasia kädessään. Tällä 
haluttiin viitata Luukkaan evankeliumin kertomukseen, jossa 
syntinen nainen kastelee Jeesuksen jalat kyynelillään, kuivaa 
ne hiuksillaan ja voitelee tuoksuöljyllä (Luuk.7:36—50). Luu- 
kas ei itse mainitse syntisen naisen nimeä, mutta kristillisessä 
traditiossa alettiin jo varhain ajatella, että kyseessä olisi juuri 
Magdalan Maria, joka mainitaan tämän kertomuksen jälkeen 
heti Luukkaan kahdeksannen luvun alussa. 

Suremiskuvan vasemmassa reunassa on konservaattori 
Friedlin veistämä naishahmo. Tässä kohdassa alun perin ollut 
hahmo on jossakin vaiheessa kadonnut, ja paikka näkyy kon- 
servointia edeltävässä valokuvassa tyhjänä. Friedlin veistämä 
hahmo on hyvin samanlainen kuin ruotsalaisessa Jonsbergin 


alttarikaapissa samassa kohdassa oleva nainen; Friedl lienee- 

kin käyttänyt juuri tätä tai jotakin muuta vastaavaa kaappia 
mallinaan. 

Kuva-asetelman takaseinällä on vielä kolme naista voi- 
derasiat käsissään. Tämä on kuitenkin ongelmallista, koska 
ikonografista kaavaa ajatellen Vanajan suremisasetelmassa on 
nyt jo liikaa surevia naisia. 

Taidehistorioitsija Kim Woods Englannista” tutustui 
ongelmaan lähettämieni valokuvien perusteella, ja esitti rat- 
kaisun, joka vaikuttaa hyvin uskottavalta. Hän päätteli, että 
Vanajan suremiskuvauksen ikonografia olisi alun perin ollut 
samanlainen kuin belgialaisessa Neerharenin alttarikaapissa. 
Silloin vasemmassa etupaneelissa ei olisikaan alun perin ollut 
surevaa naista, vaan Nikodemos, joka olisi pitänyt käsissään 
liinaan suojattua Kristuksen orjantappurakruunua. 

Neerharenin suremiskuvassa lokeron takaseinän kummas- 
sakin reunassa on myös sivuhenkilöt, jotka ovat mukana ta- 
pahtumissa, mutta joilla ei ole nimettyä identiteettiä. Vanajan 
kaapissa vastaavia hahmoja olisivat siis vasemmalla Joosefin 
takana oleva nauloja kantava ja Joosefia pienempi mies, ja vas- 
taavasti oikealla voiderasiaa kantava pienikokoinen nainen. 

Tässä tapauksessa takaseinälle jäävät kaksi suurempaa 
surevaa naista olisivat siis Maria Kleofas ja Maria Salome, ja 
Marioiden lukumäärä täsmäisi. Näistä naisista vasemman- 
puoleisen hiukset ovat avoimet, mikä sopisi yhteen myös 
ristiinnaulitsemiskuvauksen etuosan kanssa: sielläkin apos- 
toli Johanneksen ja Neitsyt Marian seurassa on kaksi Mariaa, 
joista juuri vasemmanpuoleisen hiukset ovat avoimet. 

Friedl joutui tekemään työnsä tilanteessa, jossa etupanee- 
lin hahmo oli kadonnut, eikä siitä ollut mitään tietoja. Vaikka 
Friedl olisikin tässä kohden erehtynyt henkilöstä, hänen suu- 
renmoista restaurointityötään ei silti ole mitään syytä vähek- 


syä. On myös todennäköistä, että Friedl oli täysin tietoinen 


naisten suuresta lukumäärästä, ja tarkoitti oman naishah- 
monsa sen tähden sivuhenkilöksi eikä yhdeksi Marioista. Tä- 


hän viittaisi sekin, että hahmolla ei ole voiderasiaa kädessään. 
+++ 


Jeesuksen hautaaminen kuoleman jälkeen saattaa meistä 
kuulostaa toimenpiteeltä, joka olisi jollakin lailla itsestään 
selvä. Näin ei kuitenkaan todellisuudessa suinkaan ollut. 
Ristiinnaulittuja ei aina haudattu ollenkaan, vaan heidät ni- 
menomaan jätettiin ristille lintujen ja petoeläinten syötäväksi. 
Tämä oli osa häväistystä, joka tuomiolla saatiin aikaan. Usein 
ristit vielä pystytettiin vilkasliikenteisten teiden vartelle, jotta 
niiden pelotevaikutusta voitiin mahdollisimman tehokkaasti 
käyttää hyväksi. 

Juuri tältä kohtalolta Joosef halusi säästää Jeesuksen ruu- 
miin, kun hän lähti Pilatuksen puheille. Markuksen evanke- 
liumin versiosta syntyy vaikutelma, ettei Joosefin pyyntöön 
suostuminen välttämättä ollut Pilatukselle mikään itsestään- 
selvyys, vaikka se Luukkaan kuvauksessa sellaiselta näyttää- 
kin. Joka tapauksessa Pilatus kuitenkin suostui pyyntöön, ja 
luovutti Jeesuksen ruumiin haudattavaksi. 

Jeesuksen hautaamisella on kristillisessä uskossa oma teo- 
loginen sisältönsä, joka ei vielä raamatunkertomuksissa näy. 
Jeesuksen hautaaminen kuvaa nimittäin sitä kohtaa kristilli- 
sessä pelastushistoriassa, jota kuvaavat uskontunnustuksen 
sanat astui alas tuonelaan. 

Se, että Jeesus vietti perjantain ja sunnuntain välisen ajan 
tuonelassa, ei sinänsä ollut varhaisille kristityille mikään eri- 
tyinen opinkappale. Tuonela ymmärrettiin paikaksi, jossa 
kuolleet ovat, ja siksi myös Jeesuksen laskeutuminen tuone- 


laan kuolemansa jälkeen oli eräänlainen itsestäänselvyys. 


Maria Kleofas ja Maria Salome voiderasiat käsissään. 


Varhaiset kristityt alkoivat kuitenkin pian miettiä, mitä 
Jeesus olisi voinut tehdä tuonelassa. Pidettiin luontevana, 
että hän olisi sielläkin saarnannut ihmisille, samoin kuin 
maan päällä. Tätä kuvaa ensimmäisen Pietarin kirjeen kuva- 
us: Hänen ruumiinsa surmattiin, mutta hengessä hänet tehtiin 
eläväksi. Ja niin hän myös meni ja saarnasi vankeudessa oleville 
hengille, jotka muinoin eivät totelleet Jumalaa, kun hän Nooan 
päivinä kärsivällisesti odotti sen ajan, kun arkkia rakennettiin 
(1.Piet.3:18—20). 

Tuonela tarkoittaa siis eräänlaista välivaihetta, jossa vai- 
najat odottavat viimeistä tuomiota ja siitä jatkuvaa matkaa 
taivaaseen tai helvettiin. Tällaisen välitilan olemassaoloon 
uskottiin alkuseurakunnassa, mutta myöhemmin syntyi kui- 


tenkin myös sellainen käsitys, jonka mukaan sielu siirtyisi 

heti kuoleman jälkeen joko taivaaseen tai helvettiin. Tämän 
jälkeen tuo sama uskontunnustuksen lause voitiinkin sitten 
ymmärtää merkityksessä »astui alas helvettiin». 

Laskeutuipa Jeesus sitten tuonelaan tai helvettiin, se kuvaa 
joka tapauksessa hänen voittoaan »synnin, kuoleman ja per- 
keleen vallasta» eli kaikesta pahasta. Hän on voittanut pahan 
vallan ja laskeutunut kaikkein syvimpään pimeyteen saakka. 
Tämä voidaan nähdä eräänlaisena pohjakosketuksena hänen 
tiellään, joka johti ylhäältä taivaan kunniasta alas ihmisyyteen, 
nöyryyteen ja alennukseen, ja lopulta takaisin kunniaan.*t 

Niinpä ihminen, joka tulee Vanajan kirkon ehtoollis- 
pöytään elämäntilanteessa, joka edustaa maanpäällistä hel- 
vettiä, voikin ehkä saada lohdutusta juuri tästä kuvasta, jossa 
Kristusta itketään ja valmistellaan haudattavaksi. Vapahtaja 


on ihmisen rinnalla myös kuoleman ja helvetin pimeydessä. 
+ ++ 


Alttarikaapissa tämän kuvan alla on kaksi pientä kuvaa, joissa 
Kristusta ollaan vastasyntyneenä vauvana viemässä temppe- 
liin ensin ympärileikattavaksi ja myöhemmin kohtaamaan 
vanhaa Simeonia. Nämä kolme kuvaa muodostavat yhdessä 
oman kokonaisuutensa, kun ne kuvaavat tapahtumia välittö- 


mästi Kristuksen synnyin- ja kuolinhetkien jälkeen. 


Inhimillisesti katsoen näitä kuvia yhdistää myös se, että 
Kristus on niissä itse passiivinen, kun häntä ollaan kaikissa 
kuvissa kantamassa johonkin — hänen omasta tahdostaan 
riippumatta, Pelastushistorian näkökulmasta kyse on kuiten- 
kin Jumalan aktiivisesta toiminnasta. Alarivin kuvissa Jumala 
on juuri astunut sisälle ihmiselämään, ylemmässä suuressa 
kuvassa hän on puolestaan käynyt sisään kuoleman valtakun- 
taan. 

Kuvatessaan Kristuksen kantamista alttarikaapin oikea 
puoli muodostaa myös vastaparin kaapin vasemmalle puolel- 
le, joka kuvaa tapahtumia juuri ennen Jeesuksen synnyin- ja 
kuolinhetkiä. Niissä Maria kantaa alarivin kuvissa kohdus- 
saan Jeesus-lasta ja Jeesus puolestaan yläkuvassa ristiään eli 
ihmiskunnan syntivelkaa. 

Näin alttarikaapin asettelun sanoma on ennen muuta teo- 
loginen. Se kuvaa Jumalan syntymistä ihmiseksi ja sitä rak- 
kautta, jota Hän on näin osoittanut ihmiskuntaa kohtaan. 

Tämä rakkaus on myös tarkoitettu jaettavaksi ihmisten 
kesken, kuten apostoli Paavali kehottaa: Kantakaa toistenne 
taakkoja, niin te toteutatte Kristuksen lain (Gal.6:2). Kanta- 
misen teema onkin jollakin tavoin läsnä kaikissa alttarikaapin 


kahdeksassa suurimmassa kuva-asetelmassa. 


YLÖSNOUSSUT KRISTUS 
JA MAGDALAN MARIA 


Maria seisoi haudan ovella ja itki. Siinä itkiessään hän 
kurkisti hautaan ja näki, että siinä, missä Jeesuksen 
ruumis oli ollut, istui kaksi valkopukuista enkeliä, toi- 
nen pääpuolessa ja toinen jalkopäässä. Enkelit sanoivat 
hänelle: » Mitä itket, nainen?» Hän vastasi: » Minun 
Herrani on viety pois, enkä tiedä, minne hänet on pan- 
tu.» Tämän sanottuaan hän kääntyi ja näki Jeesuksen 
seisovan takanaan, mutta ei tajunnut, että se oli Jeesus. 
Jeesus sanoi hänelle: » Mitä itket, nainen? Ketä sinä 
etsit?» Maria luuli Jeesusta puutarhuriksi ja sanoi: 
»Herra, jos sinä olet vienyt hänet täältä, niin sano, 
minne olet hänet pannut. Minä haen hänet pois.» Sil- 
loin Jeesus sanoi hänelle: » Maria.» Maria kääntyi ja 
sanoi: »Rabbuuni!» — se on hepreaa ja merkitsee: opet- 
tajani. Jeesus sanoi: »Älä koske minuun. Minä en vielä 
ole noussut Isän luo. Mene sinä viemään sanaa veljilleni 
ja sano heille, että minä nousen oman Isäni ja teidän 
Isänne luo, oman Jumalani ja teidän Jumalanne luo.» 
Magdalan Maria riensi opetuslasten luo ja ilmoitti: 

» Minä olen nähnyt Herran!» Sitten hän kertoi, mitä 


Herra oli hänelle sanonut. (Joh.20:11—18) 


Jeesuksen ja Magdalan Marian suhde on noussut omana ai- 
kanamme monia kiinnostavaksi kysymykseksi. Moni on poh- 
tinut, olisiko heidän suhteensa voinut olla parisuhde. Toisia 
ajatus kiehtoo, toisia loukkaa. Loukkaantumista on koettu 
varsinkin katolisessa maailmassa, jossa naimattomuutta pide- 
tään arvokkaana. 

Luterilainen usko sen sijaan tuskin horjuisi mihinkään, 
vaikka tällainen suhde olisikin ollut olemassa. Se, että Jeesus 
oli ihminen, ei ole ennenkään ollut epäselvää. Raamatussa ei 
kuitenkaan ole minkäänlaisia viitteitä siitä, että Jeesuksella 
olisi ollut parisuhde-elämää. 

Vanajan alttarikaapin pieni kuva Ylösnousseesta Kristuk- 
sesta ja Magdalan Mariasta ei sekään anna lisävaloa kysymyk- 
seen, eikä se olisi mahdollistakaan, kaappihan on tehty 1500 
vuotta itse tapahtumien jälkeen. Kuva on kuitenkin monessa 
muussa mielessä mielenkiintoinen. 

Ensimmäiseksi huomio kiinnittyy Kristuksella olevaan la- 
pioon. Meidän silmissämme lapio voi vaikuttaa jopa huumo- 
rintajuiselta viittaukselta siihen, että Maria erehtyi luulemaan 
Ylösnoussutta puutarhuriksi. Huumorista ei kuitenkaan ole 


kysymys. Johanneksen evankeliumin kertomuksen pohjalta 


syntyi nimittäin myöhemmin kristillinen legenda, jonka mu- 
kaan Kristus itse asiassa ilmestyikin Marialle nimenomaan 
puutarhurin hahmossa, eikä Maria näin ollen suinkaan luul- 
lut Vapahtajaa puutarhuriksi vahingossa.** 

Tässä mielessä tämä veistos ei tarkkaan ottaen perustu- 
kaan Raamattuun, vaan mainittuun katoliseen legendaan. 
Kirkkotaiteessa tämä teema Kristus ja lapio tunnetaan rans- 
kankielisellä nimellään Christ ä la beche, ja siitä on useita esi- 
merkkejä pohjoismaisista kirkkomaalauksista. Nykypäivän 
näkökulmasta on kuitenkin vaikea ymmärtää, miksi Kristuk- 
sen olisi pitänyt ilmestyä jonkin toisen ihmisen hahmossa. 
Marian erehtyminen henkilöstä on Johanneksen kertomuk- 
sessa kaikin tavoin ymmärrettävää. 

Flanderilaiset kuvanveistäjät säästivät toisinaan aikaansa 
jättämällä pienempien tai taustalla olevien hahmojen piirteitä 
osittain veistämättä. Vanajan kaapissa tätä ilmiötä on hyvin 
vähän, ainoastaan tämän asetelman Marian kasvot ovat käy- 


tännössä kokonaan muotoilemattomat. 
+ ++ 


Kuvaus Jeesuksen ja Marian kohtaamisesta pohjautuu siis Jo- 
hanneksen evankeliumiin. Jos ollaan tarkkoja, tähän Vanajan 
kaapin kuvaan on kyllä liitetty myös yksi pieni yksityiskohta 
Luukkaan evankeliumista, nimittäin Marian kädessä oleva 
voiderasia. Johanneksen kuvauksessa ei kerrota, että Marialla 
olisi ollut voiteita mukanaan haudalla. Tähän ei olisi ollut ai- 
hettakaan, koska Johanneksen mukaanhan Jeesuksen ruumis 
oli voideltu jo perjantaina. 

Johannes ei kerrokaan varsinaista syytä siihen, miksi Mag- 
dalan Maria tuli sunnuntaiaamuna haudalle; ruumiin voitele- 


minen tämä syy ei kuitenkaan ollut. Maria vain tuli haudalle, 


84 


2. 
»Älä koske minuun. 


Minä en vielä ole noussut Isän luo.» 
PV 


jolloin hän näki kiven olevan poissa paikoiltaan, ja käsitti, että 
Jeesuksen ruumis oli kadonnut. Hän juoksi kertomaan tästä 
Pietarille ja Jeesuksen lempiopetuslapselle — jolla tarkoitetaan 
Johannesta — ja he tulivat vuorostaan katsomaan hautaa. 

Tämän jälkeen Maria palasi haudalle uudelleen — itke- 
mään, ja juuri tämän toisen haudalla käynnin yhteydessä hän 
kohtasi Ylösnousseen. Johanneksen kertomuksen kannalta 
onkin mahdotonta käsittää, miksi Marialla olisi — varsinkaan 
enää toista kertaa haudalle tullessaan — ollut voiteita muka- 
naan. Ensimmäisellä kerralla hän olisi voinut olla vielä tietä- 
mätön Joosefin ja Nikodemoksen perjantaina toimittamasta 
ruumiin voitelemisesta, mutta toisella kerrallahan hän tiesi jo 
itsekin, ettei Jeesuksen ruumista edes ollut haudassa. 

Kristikunta on alusta lähtien elänyt neljän hieman eri- 
laisen evankeliumiversion kanssa. Luukaskin aloittaa oman 
kirjansa viittaamalla muihin jo ennen häntä toimineisiin kir- 
joittajiin, mutta toteaa oman versionsa perustuvan erityisen 
huolelliseen selvitystyöhön (Luuk.1:3). 

Yksityiskohdat osoittavat, että keskiajan kristillisessä iko- 
nografiassa on pyritty yhdistämään eri evankeliumien ku- 


vauksia ja ajattelemaan, että todellinen tapahtumain kulku 


selviää lopulta vain lukemalla kaikkia neljää evankeliumia 
rinnakkain. Näiden lisäksi kuvaa ovat täydentäneet myös eri- 
laiset legendat. 

Nykyinen raamatuntutkimus ei sekään nosta yhtäkään 
evankeliumikirjaa sellaisenaan toisia luotettavammaksi. Evan- 
keliumikirjoissa on joka tapauksessa kysymys erilaisista tradi- 
tioista, joiden takana olevaa historiallista totuutta on vaikeaa, 


jopa mahdotontakin saada selville. 
+++ 


Tässä Johanneksen tekstissä Jeesus kieltää Mariaa koskemas- 
ta itseensä. Tämä repliikki on keskeisessä asemassa kerto- 
muksessa, ja siitä johtuen tätä kohtaamista esittäviä maalauk- 
sia ja veistoksia kutsutaankin kirkkotaiteessa latinankielisellä 
nimellä noli me tangere, suomeksi älä koske minuun. 

Jos pohditaan alussa esitettyä kysymystä Jeesuksen ja Ma- 
rian mahdollisesta suhteesta, tämä kielto voi alkaa tuntua hy- 
vinkin kiinnostavalta yksityiskohdalta. Todellisuudessa kielto 
liittynee kuitenkin ennen muuta siihen kysymykseen, millai- 
sessä hahmossa Jeesus oikeastaan nousi kuolleista. Uuden 
testamentin kuvaukset Ylösnousseen ilmestymisistä ovat ni- 
mittäin tässä suhteessa jonkin verran erilaisia. 

Toiset näistä kuvauksista ovat luonteeltaan näynomaisia 
ilmestyksiä, kuten se, minkä Paavali koki Damaskon tiellä 
(Apt. 9:3). Toisissa taas Jeesuksen ruumiillisuutta korostetaan 
aivan erityisesti, kuten Luukkaan kuvauksessa siitä, miten 
ylösnoussut Kristus söi opetuslastensa kanssa kalaa (Luuk. 
24:43). Tämä Johanneksen kertomus sijoittuu näiden kahden 
ääripään välille. 

Miten Jeesuksen ylösnousemus sitten oikeasti tapahtui? 


Itse ajattelen, että sitä ei voida tietää, eikä sanoma ylösnou- 

semuksesta ylipäätään edes avaudu järjelle. Uskolle se voi kui- 
tenkin olla rohkaiseva sanoma. Se voi luoda toivoa ja uskoa 
siihen, että elämä voittaa — niin tämän elämän kuin tulevan- 


kin elämän aikana. 
+ + + 


Kaikesta huolimatta ei liene kuitenkaan sattumaa, että kristi- 
kunnassa on spekuloitu myös ajatuksella Jeesuksen ja Marian 
suhteesta. Satojen vuosien ajan kirkoissa on ollut kuvia toi- 
siaan katsovista Jeesuksesta ja Mariasta, ja kuvat ovat vielä 
nimeltään välä koske minuun». On kovin ymmärrettävää, jos 
kertomus alkaakin ihmisten mielissä elää symbolina hallitun 
ja hallitsemattoman seksuaalisuuden kohtaamisesta. Näin 
varsinkin roomalaiskatolisessa ympäristössä, jossa kaikki kir- 
kon johtajat — Papit, piispat, paavit, munkit ja nunnat — koet- 
tavat elää koko elämänsä tukahduttaen omaa seksuaalisuut- 
taan. 

Magdalan Marian mainetta on kirkossa myös tietoisesti 
mustamaalattu. Evankeliumithan eivät sinänsä kerro hänestä 
juuri mitään. Kaikki evankeliumit kyllä mainitsevat Marian 
ristiinnaulitsemis- ja ylösnousemuskertomusten yhteydessä, 
mutta ainoastaan Luukas mainitsee hänet näiden kertomus- 
ten ulkopuolella. Jakeen Luuk.8:2 mukaan Jeesus oli ajanut 
Mariasta seitsemän riivaajaa, minkä jälkeen hän ja muutamat 
muut naiset kulkivat Jeesuksen ja opetuslasten mukana. 

Luukkaan evankeliumissa kerrotaan juuri ennen tätä ker- 
tomus syntisestä naisesta fariseuksen luona kastelemassa Jee- 
suksen jalkoja kyynelillään ja voitelemassa niitä tuoksuöljyllä. 
Siksi jo vanhakirkollisena aikana alettiin ajatella, että juuri 
Maria olisi ollut tuo syntinen nainen, ja siksi Maria on myös 


Vanajan kaapin suremiskuvassa kuvattu juuri Jeesuksen jalko- 


päähän. Raamatuntutkimuksen kannalta tällaisella tulkinnal- 
la ei kuitenkaan ole mitään perusteita. 
Saattaa muuten olla, että Maria todellisuudessa ehti kuin 


ehtikin koskea Mestariinsa. Uuden testamentin alkukieleksi 


kreikaksi kehotus noli me tangere kuuluu nimittäin Mrj uov 
ÄNTOV, ja se voitaisiin itse asiassa kääntää suomeksi sanoin* 
lakkaa koskemasta minuun» tai jopa »lakkaa roikkumasta 


minussa». 

KRISTUS-KUNINGAS 


Alttarikaapin päällä on kolme patsasta: Kristus taivaallisena 
kuninkaana ja kaksi enkeliä hänen kummallakin puolellaan. 
Enkeleillä ei ole tiettyä henkilöllisyyttä, vaan ne liittyvät kes- 
kiaikaiseen tapaan kuvata enkeleitä kannattelemassa Kristuk- 
sen kärsimykseen liittyneitä esineitä. Niinpä Vanajan kaapin 
enkeleistä pohjoisenpuoleinen kannattelee Kristuksen orjan- 
tappurakruunua ja kolmea naulaa, etelänpuoleinen puoles- 
taan pylvästä, johon Kristus sidottiin ruoskittavaksi. 

Kristuksen kuvaaminen kuninkaana viittaa viimeiseen 
tuomioon, josta Matteuksen evankeliumi kertoo (Matt.25:31— 
46), ja johon viittaavat uskontunnustuksen sanat: ja on sieltä 
tuleva tuomitsemaan eläviä ja kuolleita. Viimeinen tuomio on 
aiheena aina jokaisen kirkkovuoden lopussa, viikkoa ennen 
ensimmäistä adventtia. Tuomiosunnuntain toinen nimi on- 
kin Kristuksen kuninkuuden sunnuntai. 

Kun Friedl restauroi Vanajan kaappia, sen päällä ei ollut 
minkäänlaisia patsaita. Hän halusi kuitenkin tehdä tällaiset 
patsaat ja liittää ne kaappiin, koska kaapissa oli jälkiä sii- 
tä, että corpus-osan päällä oli alun perin ollut jonkinlainen 
kuvaesitys. Museoviraston silloinen edeltäjä Muinaistieteel- 


linen yhdistys ei kuitenkaan hyväksynyt ehdotusta, koska 

kaapissa ei restaurointivaiheessa ollut minkäänlaisia patsaita. 

Asiasta syntyi kiista, jonka Friedl hävisi, ja kaappi otet- 
tiin restauroinnin jälkeen käyttöön ilman patsaita syyskuussa 
1933. Friedl ei kuitenkaan antanut periksi, vaan kirjoitti mar- 
raskuussa Vanajan kirkkoherralle H.A. Soilalle: » Luulen, 
etten vieläkään voi olla tekemättä niitä kolmea koriste-kuvaa 
kaapin päälle niin, että joku kaunis päivä tulen Vanajaan ku- 
vat mukana ja asetan ne kaappiin kiinni». 

Koska alttarikaapin päällä nyt on kolme tällaista veistosta, 
on ilmeistä, että Friedl on jossakin vaiheessa toteuttanut lu- 
pauksensa.”* Patsaista on tullut osa kaappia, ja ne laajentavat 


kaapin pelastushistoriallista sanomaa aina viimeisiin aikoihin 


saakka. 


Kristus- kuningas ja kaksi enkeliä alttarikaapin corpus-osan päällä. 
Vasemmanpuoleisella enkelillä on käsissään orjantappurakruunu 
ja kolme naulaa, oikeanpuoleisella enkelillä puolestaan pylväs, 
johon Kristus sidottiin ruoskittavaksi. 


Kristus kuninkaana muodostaa vastakohdan Kristuksen 
ruumiille, jota Joosef Arimatialainen on laskemassa voidelta- 
vaksi kaapin oikeassa reunassa. Nämä kaksi kuvaa edustavat 
Kristuksen tien kahta ääripäätä: toisaalta pohjakosketusta 
kuoleman ja tuonelan pimeyteen, ja toisaalta paluuta takaisin 
taivaan kirkkauteen ja kunniaan. 

Yritys ymmärtää viimeisen tuomion logiikkaa voi tuottaa 
joskus vaikeuksia. Jos Jumala on rakkaus ja jos vasta Juma- 
lan rakkaus voi herättää ihmisen rakastamaan myös lähim- 
mäisiään, miten ihminen siinä tapauksessa voidaan tuomita 
rakkauden osoittamisen puutteesta? Eikö rakkaus ole jotakin, 
joka voi elää vain vapaudessa? 

Kysymys on paradoksaalinen, ja kuuluu niihin, joita kris- 
tikunta on viimeisten kahden vuosituhannen aikana pohtinut 
paljon. Jälleen kerran evankeliumin keskiössä ovat kuitenkin 
juuri syrjäytyneet, vähäosaiset ja muiden hylkäämät ihmiset. 
Heidän kohteluaan kysytään viimeisellä tuomiolla. Samalla 
tavoin yhteiskunnasta sivussa olevat ihmiset olivat olleet huo- 
mion kohteena koko Jeesuksen julkisen toiminnan ajan, aina 


Luukkaan jouluevankeliumista alkaen. 


SAKRAMENTIT 


Alttarikaapin reunoja koristavat pienoisveistokset sisältävät 
Kristuksen kärsimys- ja ylösnousemushistorian lisäksi seitse- 
män kuvaa katolisen kirkon sakramenteista. Nämä poikkea- 
vat muusta kaapista sikäli, että niiden taustalla ei ole mitään 
Raamattuun tai legendoihin pohjautuvia kertomuksia. 

Näiden pienoisveistosten tekijä ei myöskään välttämät- 
tä ole sama kuin alttarikaapin suurempien veistosten tekijä. 
Flanderissa oli tavallista, että tietyt taiteilijat erikoistuivat 
tekemään suurempia määriä koristeornamentteja tai tällaisia 
pienoisveistoksia, ja myivät niitä sitten tarvikkeina muille tai- 
teilijoille. 

Sakramentit ovat kirkon pyhiä toimituksia, joissa Jumalan 
uskotaan toimivan. Luterilaisessa kirkossa sakramentteja on 
ainoastaan kaksi: kaste ja ehtoollinen. Tämä johtuu siitä, että 
Luther halusi rajata sakramentin käsitteen ainoastaan niihin 
toimituksiin, jotka Jeesus oli Raamatun mukaan selvästi aset- 
tanut. 

Vanajan kaapin sakramenttikuvista kuusi on sijoitettu alt- 


tarikaapin tärkeimmän eli ristiinnaulitsemiskuvan ympärille. 


Vasemman reunan sarjassa ovat alhaalta ylöspäin katsottu- 
na kaste, konfirmaatio ja papiksi vihkiminen. Papin elämässä 
nämä sakramentit voidaankin toimittaa vain tässä järjestyk- 
sessä. Oikean reunan sarjassa on myös oma logiikkansa, sillä 
sen kuvaamat sakramentit ovat avioliitto, rippi ja ehtoollinen. 
Totta onkin, että avioelämä synnyttää yleensä tarvetta pyytää 
ja antaa anteeksi, mitä rippi tarkoittaa. Ehtoollisen vuoro on 
puolestaan aina ripin jälkeen, koska se on Jumalan anteeksi- 
antamuksen ateria. Mutta jos tämä järjestys koettaa vihjata, 
että papit tarvitsisivat anteeksiantoa vähemmän kuin muut, 
se on kyllä erehtynyt. 

Seitsemäs kuva, jonka aiheena on viimeinen voitelu”, on 
sijoitettu Kristuksen suremista kuvaavan esityksen reunaan. 
Aiheensa puolesta se sopiikin siihen hyvin: sakramenttia 
toimittavalla papilla on vieläpä kädessään voiderasia samoin 
kuin suremiskuvan naisilla, jotka valmistautuvat voitelemaan 


Kristuksen ruumista. 

Kaste 

Lapsen vanhemmat tai kummit 
kannattelevat lasta kastemaljan yläpuolella. 
Vasemmalla on pappi kirja kädessään. 


Konfirmaatio 

Pappi laskee kätensä polvistuneen konfirmoitavan pään päälle. 
Oikealla seisova mies on mahdollisesti munkki tai muu avustaja. 
Koristelistan takana on kaksi ihmistä, joista vasemmanpuoleinen pitää 


käsissään hattua, he ovat ehkä nuoren vanhemmat. 


Papiksi vihkiminen 

Piispa, joka kantaa hiippaa ja sauvaa ja istuu piispanistuimella, 
asettaa kätensä papiksi vihittävän miehen pään päälle. 
Koristelistan takana on lähes huomaamaton mies, 


joka seisoo avattu kirja kädessään. * 


: 


O 


Avioliitto 

Piispa vihkii pariskuntaa, joka seisoo hänen kummallakin puolellaan. 
Parin kädet ovat yhdessä, ja piispan stola on kierrettynä pariskunnan 
käsien ympärille katoliseen tapaan. Takana seisovat todistajat. 


Rippi eli synnintunnustus ja synninpäästö 
Munkki kumartuu hänen vieressään polvistuvan miehen puoleen, 


joka on liittänyt kätensä rukoukseen. Taustalla on toinen, polvistunut mies. 


Ehtoollinen 

Ehtoollista jakava pappi pitää vasemmassa kädessään 
ehtoollismaljaa ja ojentaa oikealla ehtoollisleipää 
polvistuneelle miehelle. Taustalla on vielä kolmas mies. 


Viimeinen voitelu 
Pappi, jolla on öljyastia kädessään, 
voitelee kuolevan miehen rintaa öljyllä. 


Ae STEN SIKS ETS 
at Ksataise 


IO VITN 


LOPUKSI 


KAAPPI ON AUKI 


Vanajan alttarikaapissa on alun perin ollut ovet. Millaisia ne 
ovat olleet, milloin niitä on pidetty auki ja milloin kiinni — ja 
milloin ne ovat kaapista kadonneet, on täysin hämärän pei- 
tossa. Ainoastaan saranoita ja niiden jäänteitä voidaan nähdä 
corpus-osan reunoissa. 

Muista lähteistä kuitenkin tiedetään, että ovilla on keski- 
ajalla ollut keskeinen rooli alttarikaapeissa. Ne juuri tekivät 
kaapista kaapin. Ovia pidettiin todennäköisesti arkisin kiinni, 
ja ne avattiin sunnuntaisin ja paastopäivinä. Pyhimyksiä esit- 
tävät kaapit saatettiin pitää avoinna juuri pyhimysten juhla- 
pyhinä. 

Joidenkin kaappien ovissa oli veistoksia, mutta flanderi- 
laisten kaappien ovet olivat aina maalattuja sekä ulko- että si- 
säpinnoiltaan. Vaikka kaappi olisi ollut kiinni, kirkkokansan 
ei siis tarvinnut katsella tyhjiä ovilautoja. Alun perin kaapeis- 
sa oli pariovet, jotka peittivät koko kaapin, mutta 1400-luvun 
puolivälin jälkeen ovista tuli monimuotoisempia. Ne saat- 
toivat olla moniosaisia, niin että keskellä ovia oli vielä uudet 
saranat. Flanderilaisissa kaapeissa tällaisia välisaranoita oli 
tavallisesti yhdet, niin että kumpikin ovi jakaantui kahteen 


osaan. Korotetulla yläosalla saattoi olla omat ovensa. 


Monimutkaisimmat kaapit saattoivat kolmen osan sijasta 
sisältääkin viisi tai seitsemän osaa, jotka voitiin avata näkyviin 
yksi kerrallaan ja johdattaa katsojaa näin yhä vain syvempiin 


teologisiin mysteereihin. 


Alttarikaapin ovet voidaan nähdä myös symbolina kristin- 
uskon ilmoitusluonteesta. Kristinuskon sanoma on jotakin 
maailman ulkopuolelta tullutta, Jumalan ilmoitusta itsestään. 
Jumala on ikään kuin tahtonut avata ihmiskunnalle ikkunan 
ikuisuuteen Jeesuksen kautta. 

Itse näkisin vähitellen avautuvat ovet symbolina myös sii- 
tä, että elämän perimmäiset kysymykset voivat avautua meil- 
le elämän kuluessa vähitellen. On mahdollista, että koemme 
suhteemme itseemme, maailmaan ja Jumalaan eri ikävaiheissa 
eri tavoin. Tärkeät elämänkokemukset voivat olla kokemuksia 
ovien avautumisesta. 

Myös meidän omassa sydämessämme on erilaisia ovia. Jot- 
kut niistä voivat joskus avautua, niin että näemme itsessämme 
sellaista, mitä emme ennen ole nähneet. Aina on kuitenkin 
myös ovia, jotka ovat ja pysyvät kiinni. Mutta voisiko olla ole 


massa Jumala, joka näkisi myös näiden ovien taakse? 


VIITTEET 

* Jacobs 1998,12. 

? Luterilaiseen oppiin transsubstantiaatio ei kuulu. Sen 
sijaan puhutaan reaalipreesensistä, opista, jonka mukaan 
ehtoollisen leipä ja viini todella ovat Kristuksen ruumis ja 


veri, mutta muuttumisen hetkeä ei erikseen korosteta. 


w 


Englannin altarpiece ja ranskan retable voivat viitata joko 
veistettyyn tai maalattuun alttaritaideteokseen. Suomen 
kielessä tällaista sanaa ei ole. Veistettyjä keskiaikaisia 
alttaritaideteoksia on meillä kutsuttu niiden tyypin 
mukaan joko pyhimyskaapeiksi tai alttarikaapeiksi. 
Pyhimyskaapissa on vain yksi veistetty pyhimyksenkuva, 
ja sen siivissä voi olla maalauksia. Alttarikaapissa veistoksia 
on enemmän, ja niitä voi olla myös kaapin siivissä, kuten 
esim. saksalaisissa alttarikaapeissa usein oli. Flanderilaisten 


alttarikaappien siivet olivat puolestaan aina maalatut. 


AN 


Hiekkanen 1999, 49. 


NA 


Flanderin alue on muuttunut useita kertoja historian 
aikana, ja nykyisin sillä tarkoitetaan Belgian pohjoista, 
hollanninkielistä aluetta. Nykyinen Belgian valtio 
perustettiin kuitenkin vasta satoja vuosia näiden 
alttarikaappien veistämisen jälkeen, ja siksi tämän alueen 
keskiaikaisia puuveistoksia kutsutaan flanderilaisiksi 

tai etelä-alankomaalaisiksi. Toisinaan puhutaan myös 
brabantilaisesta veistotaiteesta Brabantin herttuakunnan 


mukaan. 


n 


Kilpi 1936, 13. Alankomaalaisen taiteen tuotteet 
muodostavat kaikkein pienimmän ryhmän Suomen 
keskiaikaisen taiteen kokonaisuudessa. Kaikkiaan 
tähän ryhmään kuuluu vain neljä taideteosta: Vehmaan 


ja Vanajan veistettyjen alttarikaappien lisäksi Pöytyän 


N 


ES 


No 


Rw) 


maalattu alttarikaappi ja Nousiaisten Pyhän Henrikin 
kenotafi. 

Vehmaan alttarikaappi sijaitsee nykyisin 
Kansallismuseossa. 

Friedl 1934, 8. 

Jacobs 1998, 54. 

Kilpi 1936, 25. 

Englanninkielinen hakulomake on osoitteessa 
http://www.kikirpa.be/ www2/wwwopac/en/ object.html, 
joskin sekin näyttää ainakin tällä hetkellä toimivan vain 
ranskankielisillä hakusanoilla. Luettelon alttarikaapeista 
saa kirjoittamalla hakusanan »retable» Technical data 
-valikon object-riville. 

Patsaisiin liittyneestä kiistasta kerrotaan lähemmin 
sivulla 88. 

Kilpi 1936, 28. 

Nordman 1964, 505. 

Professori Jacobs on julkaissut alankomaalaisista 
alttariveistoksista laajan tutkimuksen sosiaalihistoriallisesta 
näkökulmasta vuonna 1998 nimellä Early Netherlandish 
Carved Altarpieces, 1380—1550: Medieval Tastes and Mass 
Marketing. 

Alkuaan Fisennen kappelissa, nykyisin museossa Musce 
Luxembourgeois. 

Jacobs 1998,219. Nieuwdorp 1993, 30 lisää tähän vielä 
Kölnin ja Osnabräckin alttarikaapit. 

Dumortier 1974, 129—43; Roosval 1933, 150. 

Viborg Sondre Sogn, Sortebrodre kirke. 

Kuningas Kristian 11 hankki alttarikaapin alun perin 


Kööpenhaminan linnankirkkoon, josta 


2 


2 


2; 


o 


v 


(n 


kuningas Fredrik 1v lahjoitti sen Viborgiin 1728 

(Skov 1986, 11). 

Revue belge darcheologie et histoire de lart, 1933, 

ss. 136—158. 

Meinanderin mukaan Ett par nästan alldeles likadana skäp 
som i Vänä finnas i Häradshammars kyrka i Östergötland 
samt i kyrkan i Maigorelay i dep. Oise, Picardie. Näistä 
Häradshammar viittaa Jonsbergin alttarikaappiin, koska 
kaappi myytiin aikanaan juuri Häradshammarista 
Jonsbergiin. Maigorelay on puolestaan kirjoitusvirhe, ja 
kysymys on Pariisin pohjoispuolella Oisen departementissa 
sijaitsevasta Maignelay-Montignyn kaupungista ja 
kaupungissa sijaitsevasta Pyhän Maria Magdaleenan 
kirkosta (L'Fglise Sainte Marie-Madeleine). 

Ruotsalaiset joukot ryöstivät saksalaisesta luostarista 
30-vuotisessa sodassa 1640-luvulla alttarikaapin, joka 
sijoitettiin Itä-Göötanmaalle Häradshammarin kirkkoon. 
Sieltä se myytiin vuonna 1799 Jonsbergin kirkkoon, minkä 
vuoksi se tunnetaan Ruotsissa nimellä Altarskäpet frän 
Jonsberg. Jonsbergin kirkossakaan kaappi ei tosin enää ole, 
sillä se myytiin sieltä edelleen vuonna 1894 Ruotsin valtion 
historialliselle museolle. Kaapin corpus-osa on nykyisin 
näytteillä museossa, ja myös ovet ovat tallella, joskaan eivät 
näytteillä. 

Lisäksi kaapin keskiosa on hiukan korkeampi kuin Vanajan 
kaapissa, joten kaappiin on mahtunut kaksi pienoisveistosta 
enemmän; ne kuvaavat Jeesuksen ilmestymistä Marialle 
sekä Abrahamin ja Melkisedekin kohtaamista. Tätä 
Vanhan testamentin tapahtumaa (1.Moos.14:17—20) 


pidettiin keskiajalla eräänlaisena ehtoollisen esikuvana. 

Baltiasta tuotettu tammi oli 1500-luvun alussa tavallisin 
alankomaalaisten alttarikaappien raaka-aine. Pähkinäpuuta 
käytettiin enemmän varhaisempina aikoina 1400-luvun 
alkupuolella. 

Prof. Jacobs esitti muutamia näkökohtia Vanajan 
alttarikaappiin allekirjoittaneelle sähköpostitse valokuvien 
perusteella kesällä 2010. 

Belgialaisen Averboden luostarin alttarikaappi, nykyisin 
museossa Pariisissa. 

Iisain puu (Tarbre de Jesse) tarkoittaa kirkkotaiteen aihetta, 
jossa kuvataan Jeesuksen polveutumista kuningas Daavidin 
isästä Tisaista sukupuun tavoin. Aihe pohjautuu Jes.11:n 
messiasennustukseen Iisain kannosta nousee verso, ja oli 
suosittu teema kirkkotaiteessa 1100—1400-luvuilla. Teema 
on myös Viborgin alttarikaapissa. 

Ymmärrettävää onkin, että katolinen isä Loic Corlay, jolta 
pyysin tietoja Maignelayn alttarikaapista, päätti kirjeensä 
kehotukseen »Prot&gez bien vos retables!» 

Matt.2:13—23 kertoo Joosefin, Marian ja Jeesus-lapsen 
pakomatkasta Egyptiin Herodeksen lastenmurhan takia. 
Vaikka Raamattu ei kerro mitään tapahtumista Egyptissä, 
1400-luvun alankomaalaisesta taiteesta lähtien tuli 
tavalliseksi kuvata pyhää perhettä viettämässä lepohetkeä 
Egyptissä, usein enkelien seurassa. 

Tätä kysymystä käsitellään laajemmin sivulla 80. 
Vanajalaisten keskuudessa on liikkunut myös arveluja, että 
kaappi olisi sotasaalista Keski-Euroopasta 1600-luvulta 
30-vuotisen sodan ajalta. Vanhastaan tällaista perimätietoa 
ei kuitenkaan ole dokumentoitu. Vaikka Jonsbergin kaapilla 


onkin tällainen historia, suurin osa näistä keskiaikaisista 


116 


w 
3 


34 


35 


40 


41 


42 


43 


44 


45 


kaapeista on kuitenkin hankittu Ruotsin valtakuntaan 

jo keskiajalla normaalissa järjestyksessä. Tiedetään, että 
alankomaalaisten kaappien kauppa juuri Skandinaviaan oli 
1500-luvun alkukymmeninä erityisen vilkasta. Kyseinen 
huhu lieneekin syntynyt siitä, että Vanajan nykyisten 
kirkonkellojen edeltäjät on todella tuotu Vanajaan 
sotasaaliina. 

Kilpi 1936, 13. 

Jacobs 1998, 150. Rakennus sijaitsi kirkon Church of Our 
Lady kirkkopihassa. Myöhemmin sama kirkko on tunnettu 
Antwerpenin katedraalina. 

Knut Drake arvelee, että alttari olisi keskiajalla ollut ns. 
pyhän ristin alttarilla ja siirretty vasta uskonpuhdistuksen 
myötä pääalttarille. Kuitenkin Jacobs on todennut, että 
flanderilaiset Jeesuksen syntymä- ja kärsimyshistoriaa 
kuvaavat kaapit suunniteltiin nimenomaan messun 
taustaksi, ja siksi niitä myös käytännössä on pidetty aina 
kirkkojen pääalttareilla. 

Tässä viitataan todennäköisesti kirkon peränurkassa 
olevaan oveen, joka johtaa muutin sisällä oleviin portaisiin 
ja niiden kautta ullakolle. 

Friedl 1934,4. 

Lampinen 19711. 

Aarni & Soila 1934,27. 

Taidehistoriassa aiheet tunnetaan nimillä annunciation 

ja visitation. 

Nolland 1989, 36—67. 

Höglund 1995, 30. 

Höglund 1995, 30. 

Skov 1986, 34. 

"Teinonen 2003, 88. 


Beidelmann 2005, 1798. 


46 Reau 1957, 258. 

9 Friedl 1934, 6. Jostakin syystä Friedl kutsuu Simeonia 
ylimmäiseksi papiksi. 

48 Reau 1957, 263. 

* Hahmo voi olla myös Maria Salome; ks. sivut 71—73. 

5 Höglund 1995, 28. 

5 Jacobs 1998, 72. 

5 De Smedt 1993, 172. 

53 McNish 2004, 15. 

5 Kyrene oli antiikin aikana kreikkalainen siirtokunta 
nykyisen Libyan alueella. 

5 Kim Woods totesi allekirjoittaneelle 2010, että tämän ajan 
alttarikaapeissa sotilailla ei suinkaan aina tarvinnut olla 
univormua. 

5 Höglund 1995, 22. 

% Asetelma on tässä suhteessa samanlainen kuin Viborgin 
alttarikaapissa, ks. Skov 1986, 38. 

5 Asetelman taustalla on Johanneksen evankeliumin 

kuvaus siitä, kuinka Jeesus antoi Johannekselle 

kehotuksen huolehtia Mariasta. 

» Näin on muun muassa Jonsbergin alttarikaapissa, 
jossa Magdalan Maria on asetelman oikeassa reunassa 
sivuttain kädet rukousasennossa. 

** Nykyinen raamatunkäännöksemme käyttää 

Maria Kleofasista nimimuotoa Maria Klopaksen vaimo. 

Tämä muoto olisi kuitenkin keskiajan ikonografian 

yhteydessä anakronistinen, koska tuolloin ymmärrettiin, 

että Cleophas olisi ollut kyseisen Marian isä eikä 
aviomies. Neitsyt Marian sisarten Maria Kleofasin 

ja Maria Salomen lisänimien ymmärrettiin viittaavan 

heidän isiinsä, jolloin nämä Mariat ymmärrettiinkin 


Itse asiassa sisarpuoliksi (Rau 1957, 142). 

Ransk. la Lamentation, ks. Reau 1957, 519. Teemalle ei 

ole vakiintunutta suomenkielistä nimitystä. Friedl käytti 
termiä surevat kuolleen Vapahtajan ympärillä, mutta alan 
kirjallisuudessa on käytetty myös termiä Kristusta itketään 
tai puhuttu Surukohtauksesta. Raamatun kannalta voisi olla 
perusteltua puhua myös valittamisesta. 

Friedl 1934, 6. Friedl pitää Vapahtajan ruumista 
kannattelevaa miestä jostakin syystä Nikodemoksena. 
Woods kuuluu maailman johtaviin alankomaalaisten 
veistettyjen alttarikaappien asiantuntijoihin. Hän on mm. 
julkaissut Iso-Britanniassa säilyneistä alankomaalaisista 
alttariveistoksista kirjan Imported Images vuonna 2007. 
Braaten-Jenson 1986, 548. 

Vanhemmissa raamatunkäännöksissä Jeesuksen lähipiiriin 
kuuluneen Marian nimi oli Maria Magdaleena. Kun 
Raamattu julkaistiin nykyisen suomennoksen mukaisena 
vuonna 1992, nimi muutettiin kuitenkin toiseen muotoon. 
Tämä johtuu siitä, että Marian lisänimen kreikankielinen 
muoto Magdaleenee ei ole erisnimi, vaan kotipaikkaa 


kuvaava lisänimi, ja oikea suomennos olisikin muotoa 

Maria Magdalalainen. Koska tämä kuitenkin kuulostaisi 
suomeksi kömpelöltä, nimi aseteltiin muotoon Magdalan 
Maria. 

Meinander 1908, 324. 

Christ ä la beche voidaankin nähdä 1400-luvulla syntyneenä 
noli me tangere -teeman versiona, ks. Reau 1957, 557. 
Kyseessä on preesensin imperatiivi; preesens viittaa 
kreikassa jatkuvampaan tekemiseen kuin aoristi, jota 
käytetään hetkellisen tekemisen kuvaamiseen. 

Markus Hiekkasen vuonna 201 allekirjoittaneelle esittämä 
tulkinta. 

Koska tämä on tapahtunut, ei ole tiedossa. Vielä vuonna 
1936, kun Riitta Kilpi julkaisi artikkelinsa alttarikaapista, 
tekstin kuvituksena olleessa valokuvassa patsaita ei ollut — 
vaikka valokuva muuten oli restauroinnin jälkeiseltä ajalta. 
Nimitystä viimeinen voitelu käytettiin katolisessa kirkossa 
keskiajalta aina Vatikaanin 11 konsiiliin asti, jolloin nimitys 


muutettiin sairaan voiteluksi. 

7 Tämä esitys perustuu teoksen Antwerp Altarpieces 
15th—16th Centuries (toim. Hans Nieuwdorp 1993) sivulla 
193 esitettyyn luetteloon. Vanajan alttarikaappi mainitaan 
kyseisessä luettelossa nimellä Vana Ruotsin alttarikaappien 
joukossa; kysymyksessä on Vanajan ruotsinkielinen nimi 


Vänä englantilaisittain kirjoitettuna. 


Hämeenlinnalaisessa Vanajan kirkossa on 1500-luvun alussa veistetty pähkinäpuinen alttarikaappi. 


Sen veistokset kuvaavat pääasiassa Kristuksen syntymään ja kuolemaan liittyviä tapahtumia. 

Kirkossa jumalanpalveluksia toimittavat pastori Terho Asikainen ja kanttori Ismo Savimäki 
alkoivat jossakin vaiheessa ihmetellä, miksi tästä keskiajan taideaarteesta ei ole koskaan tehty kirjaa. 
He päättivät tehdä sellaisen itse, 

Savimäki alkoi valokuvata alttarikaappia luonnonvalossa, pitkillä valotusajoilla, erilaisia 
kuvakulmia vertaillen. Projektista tuli pitkä, sillä jokainen kuvakulman muutos sai hahmot 
näyttämään uusilta. 

Asikainen alkoi puolestaan selvittää, keitä alttarikaapin 104 veistoshahmoa oikeastaan esittävät. 
Alkoi tutkimusmatka taidehistoriaan ja kirkkotaiteen ikonografiaan, Alan kirjallisuuden etsiminen 
koti- ja ulkomaisista kirjastoista ja antikvariaateista sekä sähköpostit alan huippuasiantuntijoille eri 
puolille maailmaa alkoivat tuottaa tulosta. 

Miksi näitä kertomuksia on ylipäätään haluttu kuvata? Ja vieläkö niillä voi olla merkitystä tämän 
päivän ihmisille? Näiden kysymysten miettiminen sai kirjoittajan laajentamaan näkökulmaansa 
taidehistoriasta myös raamatuntutkimukseen, teologiaan, hengellisen elämän kysymyksiin ja 
psykologiaan. 

Lopulta alttarikaapin hahmot ja niiden kuvaamat kristinuskon mysteerit alkoivat elää virikkeinä 
rakkauden, kärsimyksen, kuoleman ja muiden suurten kysymysten pariin. Syntyi kirja, joka haluaa 


kutsua lukijansa katsomaan kaappia itse — ja kysymään omia kysymyksiään. 

